text:
Baebele ya mo Internet | THANOLO YA LEFATSHE LE LESHA YA DIKWALO TSE DI BOITSHEPO
A o ka rata go bala setlhogo seno ka %%?
2 Timotheo 3:1-17
3 Mme itse seno, gore mo metlheng ya bofelo+ go tla nna le dinako tsa mathata tse go leng boima go lebana le tsone.+2 Gonne batho ba tla nna baithati, barati ba madi, baipegi, ba ba mabela, batlhapatsi, ba ba sa utlweng batsadi,+ ba ba sa lebogeng, ba ba sa ikanyegeng,+3 ba ba se nang lorato lwa tlholego,+ ba ba sa batleng go tsena mo tumalanong+ epe, ba ba senyang batho maina,+ ba ba se nang boikgapo, ba ba bogale jo bo tshabegang,+ ba ba sa rateng se se molemo,+4 baoki,+ ba ba tlhogoethata, ba ba gogomosiwang ke boikgogomoso,+ barati ba menate go na le go nna barati ba Modimo,+5 ba ba nang le sebopego sa boineelo jwa bomodimo+ mme ba latola maatla a jone;+ mme bano o ba fularele.+6 Gonne mo go bano go tswa banna ba ka bonweenwee ba batlang tsela ya go tsena mo malapeng+ le go goga jaaka batshwarwa ba bone basadi ba ba bokoa ba ba imelwang ke maleo, ba ba gogwang ke dikeletso tse di farologaneng,+7 ba ba ithutang ka metlha mme le fa go ntse jalo le ka motlha ba sa kgone go tla mo kitsong e e leng yone ya boammaaruri.+8 Jaanong ka tsela e Janese le Jamberese+ ba neng ba emelelana le Moshe ka yone, jalo bano le bone ba tswelela ba emelelana le boammaaruri,+ batho ba ba senyegileng gotlhelele mo mogopolong,+ ba ba sa amogelweng malebana le tumelo.+9 Le fa go ntse jalo, ga ba na go dira botswelelopele go ya pele, gonne botsenwa jwa bone bo tla bonala sentle mo go botlhe, le e leng jaaka botsenwa jwa banna ba babedi bao bo ne jwa bonala.+10 Mme wena o latetse thuto ya me thata, tsela ya me ya botshelo,+ boikaelelo jwa me, tumelo ya me, bopelotelele jwa me, lorato lwa me, boitshoko jwa me,11 dipogiso tsa me, dipogo tsa me, mofuta wa dilo tse di neng tsa ntiragalela kwa Antioka,+ kwa Ikonio,+ kwa Lisetera,+ mofuta wa dipogiso tse ke di itshoketseng; mme le fa go ntse jalo Morena o ne a nkgolola mo go tsone tsotlhe.+12 Tota e bile, botlhe ba ba eletsang go tshela ka boineelo jwa bomodimo ba le seoposengwe le Keresete Jesu le bone ba tla bogisiwa.+13 Mme batho ba ba boikepo le maferefere ba tla tswelela ba sulafalela pele, ba tsietsa e bile ba tsiediwa.+14 Le fa go ntse jalo, wena tswelela mo dilong tse o di ithutileng wa ba wa tlhotlhelediwa go di dumela,+ ka o itse batho ba o di ithutileng mo go bone+15 e bile o itsile mekwalo e e boitshepo go tswa boseeng,+ e e kgonang go go tlhalefisa gore o bone poloko+ ka tumelo e e ka ga Keresete Jesu.+16 Lokwalo lotlhe lo tlhotlheleditswe ke Modimo+ e bile lo tswela mosola mo go ruteng,+ mo go kgalemeleng,+ mo go tlhamalatseng dilo,+ mo go otlhayeng+ ka tshiamo,17 gore motho wa Modimo a tshwanelege ka botlalo,+ a tlhomeleletse ka botlalo go dira tiro nngwe le nngwe e e molemo.+


c: text/html

text:
Baebele ya mo Internet | THANOLO YA LEFATSHE LE LESHA YA DIKWALO TSE DI BOITSHEPO
A o ka rata go bala setlhogo seno ka %%?
Baefeso 5:1-33
5 Jalo, nnang baetsi ba Modimo,+ jaaka bana ba ba rategang,2 lo bo lo tswelele lo tsamaya mo loratong,+ fela jaaka Keresete le ene a ne a lo rata+ a ba a ineela ka ntlha ya lona e le tshupelo+ le setlhabelo mo Modimong go nna lonko lo lo nkgang monate.+3 A kgokafalo+ le boitshekologo jwa mofuta mongwe le mongwe kgotsa bogagaru+ di se ka tsa ba tsa umakwa mo go lona,+ fela jaaka go tshwanela batho ba ba boitshepo;+4 le fa e le boitshwaro jo bo tlhabisang ditlhong+ kgotsa puo ya boeleele kgotsa nyao e e ferosang sebete,+ dilo tse di sa tshwanelang, mme go na le moo go ntshiwe ditebogo.+5 Gonne lo itse seno, ka lo se lemoga ka bolona, gore ga go na mogokafadi+ ope kgotsa motho yo o seng phepa kgotsa motho yo o pelotshetlha+—mo go rayang go nna moobamedi wa medingwana—yo o nang le boswa bope mo bogosing jwa ga Keresete le jwa Modimo.+6 A motho ope a se ka a lo tsietsa ka mafoko a a se nang mosola,+ gonne ka ntlha ya dilo tse go builweng ka tsone pelenyana bogale jwa Modimo bo tlela bana ba ba se nang kutlo.+7 Jalo lo se ka lwa nna le seabe le bone;+8 gonne lo kile lwa bo lo le lefifi,+ mme jaanong lo lesedi+ mo Moreneng. Tswelelang lo tsamaya jaaka bana ba lesedi,9 gonne maungo a lesedi a na le mofuta mongwe le mongwe wa se se molemo le tshiamo le boammaaruri.+10 Nnang lo tlhomamise se se amogelesegang+ mo Moreneng;11 mme tlogelang go kopanela+ le bone mo ditirong tse di sa ungweng tse e leng tsa lefifi,+ mme, go na le moo, lo ba kgalemele,+12 gonne dilo tse ba di dirang mo sephiring go tlhabisa ditlhong go di bolela.+13 Jaanong dilo tsotlhe tse di kgalemelwang+ di bonatshiwa ka lesedi, gonne sengwe le sengwe se se bonatshiwang+ ke lesedi.14 Ka gone a re: “Thanya,+ wena morobadi, o bo o tsoge mo baswing,+ mme Keresete o tla go phatsimela.”+15 Jalo nnang lo tlhokometse ka kelotlhoko e kgolo gore kafa lo tsamayang+ ka gone ga se jaaka batho ba ba seng botlhale mme ke jaaka ba ba botlhale,16 lo ithekela nako+ e e lo siametseng, ka gonne malatsi a bosula.+17 Ka lebaka leno tlogelang go nna ba ba seng tekatekano, mme tswelelang lo lemoga+ se e leng thato+ ya ga Jehofa.18 Gape, lo se ka lwa tagwa+ ke beine, e mo go yone go nang le botlhapelwa,+ mme nnang lo tladiwe ka moya,+19 lo buisana ka dipesalema+ le dipako+ tse di direlwang Modimo le dipina tsa semoya, lo opela+ e bile lo leletsa+ Jehofa dipina go tswa mo dipelong tsa lona,20 lo leboga+ Modimo wa rona le Rara ka metlha ka dilo tsotlhe ka leina la Morena wa rona Jesu Keresete.21 Ikobelaneng+ lo boifa Keresete.22 A basadi ba ikobele+ banna ba bone jaaka ba ikobela Morena,23 ka gonne monna ke tlhogo ya mosadi+ wa gagwe jaaka Keresete le ene a le tlhogo ya phuthego,+ ka ene e le mmoloki wa mmele ono.24 Tota e bile, jaaka phuthego e ikobela Keresete, jalo a basadi le bone ba nne jalo mo banneng ba bone mo go sengwe le sengwe.+25 Banna, tswelelang lo rate basadi ba lona,+ fela jaaka Keresete le ene a ne a rata phuthego a ba a ineela ka ntlha ya yone,+26 gore a tle a e itshepise,+ a e ntlafatsa ka metsi a a tlhatswang, ka lefoko,+27 gore a tle a tlhagise phuthego kwa go ene ka boene e le mo bontlentleng jwa yone,+ e se na selabe kgotsa letsutsuba kgotsa sepe sa dilo tse di ntseng jalo, fa e se gore e tle e nne boitshepo e bile e se na molato.+28 Ka tsela eno banna ba tshwanetse go rata basadi ba bone jaaka mebele ya bone. Yo o ratang mosadi wa gagwe o a ithata,29 gonne ga go motho ope yo o kileng a tlhoa nama ya gagwe; mme o a e fepa a ba a e ngomaela,+ jaaka Keresete le ene a dira phuthego jalo,30 ka gonne re ditokololo tsa mmele wa gagwe.+31 “Ka lebaka leno monna o tla tlogela rraagwe le mmaagwe mme o tla ngaparela mosadi wa gagwe, mme bobedi jono bo tla nna nama e le nngwe.”+32 Sephiri seno se se boitshepo+ se segolo. Jaanong ke bua ka ga Keresete le phuthego.+33 Le fa go ntse jalo, gape, a mongwe le mongwe wa lona ka bongwe a rate mosadi wa gagwe+ jalo jaaka a ithata; kafa letlhakoreng le lengwe, mosadi o tshwanetse go nna le tlotlo e e boteng+ mo monneng wa gagwe.

robotstxt: allowed

filter: keep


text:
BASHA BA BOTSA JAANA
A ke Tshwanetse go Nna le Tattoo?
Ke eng se se kgatlhang ka yone?
Ke dipotso dife tse o tshwanetseng go di botsa?
Ke melaometheo efe ya Baebele e nka e dirisang?
Ke eng se se kgatlhang ka yone?
Mosha mongwe yo o bidiwang Ryan a re: “Ke akanya gore di-tattoo dingwe di dintle tota.”
Tsela e o ikutlwang ka yone ka tattoo e ka dira gore o batle go nna le yone. Ka sekai, mosha mongwe yo o bidiwang Jillian a re: “Mosetsana mongwe yo ke neng ke tsena sekolo le ene, o ne a tlhokafalelwa ke mmè a sa ntse a le monnye. Ka jalo, fa a le mo dingwageng tsa bolesome, o ne a tsenya tattoo ya leina la ga mmè wa gagwe mo thamong. Ke akanya gore tattoo e ntseng jalo e ntle tota.”
Le fa maikaelelo a gago e ka tswa e le afe, o tshwanetse go akanya ka thata pele o kwala sengwe se se nnelang ruri mo letlalong la gagwe! Ke dipotso dife tse o tshwanetseng go ipotsa tsone fa e le gore o akanyetsa go nna le tattoo? Mme ke melaometheo efe ya Baebele e e ka go thusang go dira tshwetso e e siameng?
Ke dipotso dife tse o tshwanetseng go di botsa?
Ke dikotsi dife tse nka lebanang le tsone? Website ya Mayo Clinic ya re: “Tattoo e bula letlalo, se se rayang gore motho a ka tsenwa ke malwetse a letlalo kgotsa a ka nna le mathata mangwe a botsogo. Ka dinako dingwe go nna le borurusa go dikologa enke ya tattoo. Gape di ka dira gore nama ya motho e e dikologileng tattoo e ruruge mme seo se bakwa ke go gola ga dithishu tsa lobadi.” Mo godimo ga moo, website eno ya re: “Fa e le gore go ne go dirisiwa dithulusu tse di neng di dirisiwa mo mothong yo o nang le bolwetse bongwe jwa madi, o ka nna wa feleletsa o tsenwe ke malwetse a a farologaneng a madi.”
E tla dira gore batho ba go lebe jang? Le fa o ka tswa o rata kgotsa o sa rate, tsela e o lebegang ka yone e bolelela batho gore o motho wa mofuta mang. E dira gore batho ba go tseye o le motho yo o godileng kgotsa yo o sa batleng go gola, o le motho yo o ikanyegang kgotsa yo o sa ikanyegeng. Mosha mongwe yo o bidiwang Samantha a re: “Fa ke bona motho yo o nang le di-tattoo, ka bonako fela ke akanya gore ke motho yo o ratang menate.”
Melanie wa dingwaga tse 18 a re: “Di-tattoo di fitlha bontle jwa gago. Go ntse jaaka e kete batho ba ba nang le tsone ga ba batle gore o bone se tota ba leng sone, ka jalo, ba leka go iphitlha ka di-tattoo.”
A o tla e rata go ya go ile? Fa nako e ntse e ya, boima jo bo feteletseng jwa mmele kgotsa le e leng go tsofala, go ka dira gore tattoo e lebege ka tsela nngwe. Lekawana lengwe le le bidiwang Joseph la re: “Nkile ka bona tsela e di-tattoo di lebegang ka yone mo bathong ba ba sa bolong go nna le tsone, mme ga di lebege sentle le e seng.”
Allen wa dingwaga di le 21 a re: “Gantsi di-tattoo di felelwa ke nako. Selo se se neng se dira gore motho a nne le tattoo kwa tshimologong se ka tswa se sa tlhole se le botlhokwa go le kalo fa dingwaga di ntse di ya.”
Ntlha ya ga Allen e a utlwala. Boammaaruri ke gore, fa motho a gola, tsela e a lebang dilo ka yone, dilo tse a di kgatlhegelang le tsela e a ikutlwang ka yone, di a fetoga mme tattoo yone ga e fetoge. Lekgarebe lengwe le le bidiwang Teresa la re: “Ga ke batle gore kamoso ke tsoge ke ikwatlhaela go bo ke na le tattoo e e nkgopotsang maikutlo a bomatla a ke neng ke na le one mo nakong e e fetileng.”
Ke melaometheo efe ya Baebele e nka e dirisang?
Motho yo o godileng sentle o tsaya nako go akanyetsa dintlha tsotlhe pele a dira tshwetso. (Diane 21:5; Bahebera 5:14) Ka jalo, ela tlhoko melaometheo e e latelang ya Baebele e e buang ka kgang ya di-tattoo.
Bakolosa 3:
20: “Lona bana, utlwang batsadi ba lona mo go sengwe le sengwe, gonne seno se itumedisa thata mo Moreneng.”
Go ka direga eng ka wena fa o nna le batsadi ba gago kwa gae mme gone o gana go ikobela ditaelo tsa bone?
1 Petere 3:
3, 4: “A mokgabo wa lona e se ka ya nna wa go loga moriri loetse kafa ntle le wa go rwala mekgabiso ya gouta kgotsa wa go apara diaparo tsa kafa ntle, mme a e nne motho wa sephiri wa pelo yo o apereng diaparo tse di sa senyegeng tsa moya o o didimetseng le o o bonolo.”
O akanya gore ke eng fa Baebele e bua thata ka “motho wa sephiri wa pelo”?
1 Timotheo 2:9: “Basadi ba ikgabise ka . . . boingotlo le go itekanela sentle ga mogopolo.”
Lefoko “boingotlo” le kaya eng? Ke eng fa boingotlo bo le botlhokwa thata go gaisa di-tattoo?
Baroma 12:1: “Lo ise mebele ya lona setlhabelo se se tshelang, se se boitshepo, se se amogelesegang mo Modimong, e leng tirelo e e boitshepo ka maatla a lona a go akanya.”
Ke eng fa Modimo a amega ka tsela e o tshwarang mmele wa gago ka yone?
Batho ba le bantsi ba ile ba akanyetsa dintlha tseno mme ba dira tshwetso ya go sa nne le tattoo. Tota e bile, ba bone sengwe se se botoka thata go gaisa di-tattoo. Teresa yo re buileng ka ene kwa tshimologong a re: “Fa e le gore go na le mafoko mangwe a o a ratang thata kgotsa mongwe yo o botlhokwa thata mo go wena, tshela go ya ka mafoko ao kgotsa bolelela motho yoo kafa a leng botlhokwa ka gone mo go wena. Go na le gore o nne le tattoo, tshela go ya ka se o se dumelang.”


text:
Baebele ya mo Internet | THANOLO YA LEFATSHE LE LESHA YA DIKWALO TSE DI BOITSHEPO
A o ka rata go bala setlhogo seno ka %%?
Mathaio 11:1-30
11 Jaanong e rile Jesu a sena go naya barutwa ba gagwe ba ba lesome le bobedi ditao, a bolola go tswa koo a ya go ruta le go rera kwa metseng ya bone.+2 Mme Johane, ka a ne a utlwile a le mo kgolegelong+ kaga ditiro tsa ga Keresete, a romela ka barutwa ba gagwe3 mme a mo raya a re: “A o Yo O Tlang, kgotsa a re tshwanetse go lebelela o sele?”+4 Fa Jesu a araba a ba raya a re: “Tsenang mo tseleng mme lo begele Johane se lo se utlwang le se lo se bonang:5 Difofu di bona gape,+ le ditlhotsa+ di a tsamayatsamaya, balepero+ ba a ntlafadiwa le bosusu+ ba a utlwa, mme baswi+ ba a tsosiwa, le bahumanegi ba bolelelwa dikgang tse di molemo;+6 mme go itumela yo o sa boneng sepe mo go nna se se dirang gore motho a kgotšwe.”+7 Fa bano ba ne ba le mo tseleng, Jesu a raya boidiidi mabapi le Johane a re: “Ke eng se lo neng lo tswetse kwa nageng go ya go se bona?+ Lotlhaka lo lo heheutlwang ke phefo?+8 Ke eng, he, se lo neng lo tswetse go ya go se bona? Motho yo o apereng diaparo tse di boleta? Ee, ba ba apereng diaparo tse di boleta ba mo matlong a dikgosi.+9 Mme tota, ke ka ntlha yang fa lo ne lo tswa? Go bona moporofeti? Ee, ke a lo bolelela, yono e bile o gaisa moporofeti+ thata.10 Yono ke ene yo go kwadilweng kaga gagwe go twe, ‘Bona! Nna ka bonna ke romela morongwa wa me fa pele ga sefatlhego sa gago, yo o tla baakanyang tsela ya gago kwa pele ga gago!’+11 Ammaaruri ke a lo raya, Mo go ba ba tsetsweng ke basadi+ ga go ise go tsosiwe yo mogolo go feta Johane Mokolobetsi; mme motho yo mmotlanyana mo bogosing+ jwa magodimo o mogolo go mo feta.12 Mme go tswa malatsing a ga Johane Mokolobetsi go fitlha jaanong bogosi jwa magodimo ke mokgele o batho ba gagamalelang kwa go one, mme ba ba gagamalelang pele ba a bo gapa.+13 Gonne botlhe, Baporofeti le Molao, ba ne ba porofeta go fitlha ka Johane;+14 mme fa lo batla go go amogela, Ene ka boene ke ‘Elija yo o laoletsweng go tla.’+15 A yo o nang le ditsebe a reetse.+16 “Ke tla bapisa kokomana eno+ le mang? E tshwana le bana ba babotlana ba ba ntseng mo marekisetsong ba ba goang dithaka tsa bone,+17 ba re, ‘Re ne ra lo leletsa folutu, mme lo ne lwa se ka lwa bina; re ne ra lela, mme lo ne lwa se ka lwa ititaya ka go hutsafala.’+18 Ka tsela e e tshwanang, Johane o ne a tla a sa je le fa e le go nwa,+ le fa go ntse jalo batho ba re, ‘O na le ledimona’;19 Morwa motho ruri o ne a tla a ja e bile a nwa,+ le fa go ntse jalo batho ba re, ‘Bonang! Monna yo o jang bobe le yo o lemaletseng go nwa beine, tsala ya bakgethisi le baleofi.’+ Le fa go ntse jalo, botlhale bo supiwa bo siame ke ditiro tsa jone.”+20 Go tswa foo a simolola go kgoba metse e bontsi jwa ditiro tsa gagwe tsa maatla di neng di diragaletse mo go yone, ka gonne e ne ya se ka ya ikwatlhaya:+21 “A bo go latlhega wena, Korasina! A bo go latlhega wena, Bethesaida!+ ka gonne fa ditiro tsa maatla tse di neng tsa diragala mo go lona di ka bo di diragetse kwa Ture le Sidona, ba ka bo ba ikwatlhaile bogologolo tala ba le mo letseleng la kgetsi le mo meloreng.+22 Ka gone ke a lo raya, Ture le Sidona ba tla itshoka segolo ka Letsatsi la Katlholo+ go na le lona.+23 Mme wena, Kaperenama,+ a gongwe o tla godisediwa kwa legodimong? O tla fologela+ kwa Hadese;+ ka gonne fa ditiro tsa maatla tse di neng tsa diragala mo go wena di ne di diragetse kwa Sodoma, e ka bo e le teng go fitlha mo go lone letsatsi leno.24 Ka gone ke a lo raya, Lefatshe la Sodoma le tla itshoka segolo ka Letsatsi la Katlholo go na le lona.”+25 Ka nako eo Jesu a bua jaana fa a araba: “Ke go baka phatlalatsa, Rara, Morena wa legodimo le lefatshe, ka gonne o fitlhetse ba ba botlhale le ba ba bonokopela dilo tseno mme o di senoletse masea.+26 Ee, Wena Rara, ka gonne go dira jalo e ne ya nna tsela e e amogelwang ke wena.27 Dilo tsotlhe ke di neilwe ke Rre,+ mme ga go ope yo o itseng Morwa ka botlalo fa e se Rara,+ le gone ga go ope yo o itseng Rara ka botlalo fa e se Morwa le ope yo Morwa a ratang go mo mo senolela.+28 Tlang mo go nna, lona lotlhe ba lo dirang ka natla le ba lo imelwang,+ mme ke tla lo lapolosa.29 Rwalang jokwe+ ya me mme lo ithute mo go nna,+ gonne ke bonolo+ e bile ke boikokobetso mo pelong, mme lo tla bonela meya ya lona tapologo.+30 Gonne jokwe ya me e bopelonomi le morwalo wa me o motlhofo.”+


text:
Zambia
Zambia ( /ˈzæmbiə/), yo o itsegeng lefatshe ka bophara ka leina la lefathse la Zambia, ke lefatshe le le dikaganyeditsweng ke mafatshe a mangwe. Mafatshe a mabapi ke la Congo mo bokone, Tanzania mo bokone botlhaba, Malawi mo botlhaba, Mozambique, Zimbabwe, Botswana le Namibia mo borwa, le Angola mo bophirima. Toropo kgolo ke Lusaka, e e bonwang kwa borwa bogare jwa lefatshe. Palo tsa batho di kitlanye thata mo toropo kgolong ebong Lusaka mo borwa le kwa kgaolwaneng ya Copperbelt Province go ya bokone bophirima.
Ka kgwedi ya Phalane a tlhola masome a mabedi le bone ngwaga wa 1964, lefatshe le ne la tsaya boipuso jwa lone go tsweng kwa lefatsheng la United Kingdom mme tona Rre Kenneth Kaunda o ne a tswengwa mo stlilong sa botautona.Phutlhego ya Kaunda's socialist United National Independence Party (UNIP) e ne ya tsaya marapo a go busa go tsweng ka ngwaga wa 1964 go ya kwa go wa 1991. Go tsweng ka ngwaga wa 1972 go ya kwa go wa 1991 lefatshe la Zambia e ne e le lefatshe la phutlhego e ngwefela, maikaelelo a se e ne e le go kopanya lefatshe go nna lengwefela ka sekano sa 'Zambia o mongwefela, lefatshe le lengwefela'. Kaunda o ne an fengwa ke Frederick Chiluba wa phuthego ya social-democratic Movement for Multi-Party Democracy ka ngwaga wa 1991,ka yone nako e lefatshe la Zambia le ne la nna le kgolo ya itsholelo ka selekanyo se se kwa godimo[1].
Dipolotiki[baakanya | edit source]
Dipolotiki tsa lefatshe la Zambia ke tsa puso ya batho ka batho,ke gore tautona o itlhophelwa ke batho go ya ka ditlhata le go rata ga bone mme se se raya fa tautona a tlhophilwe o etelela lefatshe le yone khudutlhamaga tota.Tautona wa gompieno ke Rre Sata yo fentseng ditlhopho ngwaga yo o fitileng.E re le fa go ntse jalo seemo sa sepolotiki ga se se jesang diwelang mo nakong ya gompieno ka gore batho ba belaela gore go ka tswa go ile ga nna le maretshwa a tsietso[2].
Puo[baakanya | edit source]
Puo e e buiwang molefatsheng la Zambia ke Sekgowa, se se dirisiwang mo fa go buiwa ka tswa kgwebo le gape se dirisiwa mo dikolong go ruta baithuti. Teme e e buiwang mo mafelong mangwe jaaka toropo ya Lusaka,ke puo ya Nyanja.Le fa go ntse jalo, Bemba le Nyanja di buiwa gantsi kwa ditoropong le mo mafelong a a tlhabologileng jaaka Zambia. Tse dingwe di akaretsa Kaounde, Tonga, Lunda le Luvale, tse g gasiwang ka tsone mo dithulaganyong tsa sesupa ditshwantsho sa Zambia National Broadcasting Corporation (ZNBC).Palo ya dipuo tse di buiwang mo lefatsheng la Zambia di masome a bosupa le bosupa[3].
Seemo sa Bosa[baakanya | edit source]
Lefatshe la Zambia le mo kgaolong ya borwa bogare jwa Aferika ka jalo go nale selemo se se nang le dipula le mogote yo o kwa godimo mme e re mariga go nne le mariga a a boitshegang a ka dipula tse d phataletseng.Seemo se se rotloetsa dilo di tshwana;e temo thuo mme se se godise kgotsa se tlhabolola itsholelo ya lefatshe.


text:
Lephata la Thuto le Tlhabololo Kitso (MoESD)
Lephata la Thuto le Tlhabololo Kitso (MoESD)
Amogelesega mo Webosieteng ya Lephata la Thuto le Tlhabololo Kitso (MoESD)
Lephata la Thuto le Tlhabololo Kitso le na le boikarabelo jwa kgolo ya baithuti ba dingwaga tse di farologanyeng mono Botswana. Molao wa thuto (Education Law) o simolotse ka ngwaga wa 1966 ka nako ya boipuso jwa lefatshe leno. Ka 2001 Lephata le ne la semilodisa lenaneo le lešha la thuto le le akaretsang dingwaga tse supa Poraemari, tse tharo tsa sekontari tse di potlana, le tse pedi tsa sekontari e kgolwane. Lephata la Thuto le ma le boikarabelo bongwe jo bo faphegileng. Boikarabelo jo jwa go tlhabola thuto bo akaretsa:
· Go fa sebaka go tsena sekolo se se lekanang go tlhabolola kitso le thuto.
· Go somarela tlhabololo thuto bodiredi
· Go fa le go rurufatsa thuto le tlhabololo kitso ya maemo a a kwa godimo
Tools And Services - Do It Online
Lephata la Ditirelo tsa Boteginiki


text:
DITSELA TSA GO BONA BOITUMELO MO LELAPENG
Bua le Ngwana wa Gago wa Dingwaga Tsa Bolesome—Kwantle ga go Ngangisana
“Fa morwadiake a ne a le dingwaga di le 14, o ne a simolola go nkarabisa. Fa ke ne ke mmolelela gore ‘ke nako ya go ja,’ o ne a nkaraba ka gore ‘Ke tla ja fa ke batla.’ Fa ke mmotsa gore a o ile a fetsa go dira ditiro tsa gagwe tsa mo gae, o ne a re ‘Tlogela go ntshwenya!’ Gantsi nna le ene re ne re omana.”—MAKI, JAPAN. *
Fa e le gore o motsadi wa ngwana wa dingwaga tsa bolesome, o tla lemoga gore go nna le dikgotlhang ke nngwe ya dikgwetlho tse dikgolo tsa go nna motsadi—o tlhoka bopelotelele thata. Maria, mmè wa ngwana wa dingwaga di le 14 wa kwa Brazil a re: “Fa morwadiake a nyatsa bolaodi jwa me, go nkgalefisa tota. Re betwa ke pelo thata jaana mo e leng gore re feleletsa re omana.” Carmela, wa kwa Italy, le ene o lebane le kgwetlho e e tshwanang. A re: “Gantsi dikomang tse ke nang le tsone le morwaake di ya magoletsa mo e leng gore o feleletsa a itswalela kwa kamoreng ya gagwe.”
Ke ka ntlha yang fa basha bangwe ba lebega ba le manganga jaana? A ke ka ntlha ya dithaka tsa bone? Gongwe. Baebele ya re ditsala tsa motho di ka nna le tlhotlheletso e kgolo thata, e ka tswa e le e e siameng kgotsa e e sa siamang. (Diane 13:20; 1 Bakorintha 15:33) Mme gape, bontsi jwa boitlosobodutu jo bo ratiwang ke basha gompieno bo dira gore ba akanye gore go tsuologa le go tlhoka tlotlo ke dilo tse di kgatlhang.
Mme go na le dilo tse dingwe tse re tlhokang go di akanyetsa—dilo tse go seng boima go lepalepana le tsone fa o tlhaloganya gore di ka ama jang ngwana wa gago wa dingwaga tsa bolesome. Ela tlhoko dikai dingwe.
GO SIMOLOLA GO NNA LE “MAATLA A GO AKANYA”
Moaposetoloi Paulo o ne a re: “E rile ke le losea, ke ne ke tle ke bue jaaka losea, ke akanye jaaka losea, ke tlhalose dilo jaaka losea; mme e re ka jaanong ke le monna, ke nyeleditse mekgwa ya losea.” (1 Bakorintha 13:11) Jaaka mafoko a ga Paulo a bontsha, bana le bagolo ga ba akanye ka tsela e e tshwanang. Jang?
Gantsi bana ga ba akanyetse dilo kwa teng. Go farologana le seo, bagolo bone gantsi ba kgona go akanyetsa dilo botoka le go dira ditshwetso tse di siameng. Ka sekai, gantsi bagolo ba akanya ka melao ya boitsholo le kafa se ba se dirang se tla amang ba bangwe ka teng. Ba ka tswa ba tlwaetse go akanya ka tsela eo. Basha bone, ga ba tlwaela go akanya jalo.
Baebele e kgothaletsa basha gore ba leke go nna le “bokgoni jwa go akanya.” (Diane 1:4) Tota e bile, Baebele e rotloetsa Bakeresete botlhe go dirisa ‘maatla a bone a go akanya.’ (Baroma 12:1, 2; Bahebera 5:14) Le fa go ntse jalo, ka dinako tse dingwe, e re ka ngwana wa gago wa dingwaga tsa bolesome a na le maatla ao, a ka a dirisa go ngangisana le wena, a ngangisana le ka sengwe se se lebegang se se botlhokwa. Kgotsa a ka bua sengwe se se bontshang gore ga a akanyetse dilo sentle. (Diane 14:12) Mo boemong jo bo ntseng jalo, o ka buisana jang le ene go na le gore lo ngangisane?
LEKA SENO: O se ka wa lebala gore ngwana wa gago wa dingwaga tsa bolesome o leka fela go dirisa bokgoni jwa gagwe jwa go baya mabaka mme a ka nna a fetola mogopolo wa gagwe ka se a se akanyang. Go bona gore tota o akanya eng, sa ntlha, akgola ngwana wa gago wa dingwaga tsa bolesome ka ntlha ya bokgoni jwa gagwe jwa go akanya. (“Ke tlhaloganya se o se buang, tota le fa ke sa dumalane gone.”) Go tswa foo, mo thuse go sekaseka tsela e a akanyang ka yone. (“A o akanya gore se o sa tswang go se bua se tshwanela maemo otlhe?”) O ka gakgamala go bona kafa ngwana wa gago wa dingwaga tsa bolesome a tla akanyetsang sentle ka teng se a se buileng a bo a se baakanya.
Nna kelotlhoko ka seno: Fa o buisana le ngwana wa gago wa dingwaga tsa bolesome, o se ka wa akanya gore ka metlha ke wena o tshwanetseng go dira tshwetso ya bofelo. Tota le fa go lebega ngwana wa gago wa dingwaga tsa bolesome a sa go reetsa, gantsi go tla nna le sengwe se se tla mo solegelang molemo mo puisanong ya lona go feta kafa o neng o akantse ka teng—kgotsa go feta kafa ene a neng a ka dumela ka teng. O se ka wa gakgamala fa mo malatsing a sekaenyana fela, ngwana wa gago a dumalana le wena kgotsa a bo a dira e kete o ne a ntse a akantse jalo.
“Ka dinako tse dingwe nna le morwaake re ngangisana ka dilo tse di sa reng sepe—ka sekai, fa ke mmolelela gore a go somarele dilo kgotsa gore a tlogele go rumola monnawe. Mme gantsi go lebega a batla gore ke mmotse gore o ne a akantse eng le gore ke bontshe gore ke a tlhaloganya mme ke re, ‘Ehe, go ntse jalo’ kgotsa ‘Kante o akanya jalo.’ Fa ke akanya ka seo, ke bona gore fa nkabo ke buile sengwe se se tshwanang le seo, gongwe re ka bo ile ra se ka ra nna le dikomang tse dintsi jalo.”—Kenji, Japan.
O ITLHOPHELA DILO TSE A DI DUMELANG
Karolo e e botlhokwa ya go godisa ngwana wa gago yo mosha ke go dira gore fa a tswa mo gae a bo a kgona go nna mogolo yo o nang le maikarabelo. (Genesise 2:24) Seo se akaretsa gore a simolole go batla go supa gore ke motho yo o ntseng jang—ka mekgwa ya gagwe, dilo tse a di dumelang le melao e a tshelang ka yone. Fa mosha yo o setseng a itse gore o batla go nna motho yo o ntseng jang a lebane ke kgatelelo ya go dira se se sa siamang, o tla dira se se fetang fela go akanya ka ditlamorago tsa gone. O tla ipotsa jaana: ‘Ke motho yo o ntseng jang? Ke tshela ka melao e e ntseng jang? Motho yo o tshelang ka melao e e ntseng jalo o ne a tla dira eng mo seemong seno?’—2 Petere 3:11.
Baebele e re bolelela ka Josefa, lekawana lengwe le le neng le itse gore le batla go nna motho yo o ntseng jang. Ka sekai, fa mosadi wa ga Potifaro a mo rotloetsa go tlhakanela dikobo le ene, Josefa o ne a araba a re: “Ke ka dira jang bosula jo bogolo jono ka leofela Modimo?” (Genesise 39:9) Le fa gone Baiseraele ba ne ba ise ba newe molao o o iletsang boaka, Josefa o ne a tlhaloganya tsela e Modimo a lebang kgang eno ka teng. Mo godimo ga moo, mafoko a a reng “ke ka” a bontsha gore o ne a leba dilo ka tsela e Modimo a di lebang yone—sengwe se se bontshang gore e ne e le motho yo o ntseng jang.—Baefeso 5:1.
Ngwana wa gago le ene o simolotse go bontsha gore o batla go nna motho yo o ntseng jang. Seno ke selo se sentle, ka gonne dilo tse a di dumelang di tla mo thusa go lebana le kgatelelo ya balekane ba gagwe le gore a se ka a ineela. (Diane 1:10-15) Kafa letlhakoreng le lengwe, go bo a setse a batla go itshupa gore ke motho yo o ntseng jang go ka dira gore a batle go ngangisana le wena. Fa seo se direga, o ka dira eng?
LEKA SENO: Go na le gore lo simolole go ngangisana, boeletsa se a se buileng. (“Mma ke go tlhaloganye sentle. A o a re . . . ”) Go tswa foo, botsa dipotso. (“Ke eng se se dirang gore o ikutlwe jalo?” kgotsa “Ke eng se se dirileng gore o dire tshwetso e e ntseng jalo?”) Dira gore ngwana wa gago a ntshe maikutlo a gagwe. Mo letle gore a tlhalose dilo tse a di dumelang. Fa e le gore maikutlo a a nang le one a bakiwa fela ke go bo lo sa rate dilo tse di tshwanang mme e se kgang ya gore se a se buang se siame kgotsa ga se a siama, bontsha ngwana wa gago gore o tlotla tsela e a ikutlwang ka yone—tota le fa o sa dumalane ka botlalo le ene.
Go batla go supa gore ke motho yo o ntseng jang—le go bo a batla go itlhophela dilo tse a di dumelang—go tlwaelegile e bile go ka mo thusa. Tota e bile, Baebele ya re Bakeresete ga ba a tshwanela go nna jaaka bana ba bannye ‘ba heheutlwa ke makhubu e bile ba akgaakgelwa kwa le kwa ke phefo nngwe le nngwe ya thuto.’ (Baefeso 4:14) Ka jalo, kgothaletsa o bo o letle ngwana wa gago go ikitse le go itlhophela dilo tse a di dumelang.
“Fa ke bontsha bomorwadiake gore ke ikemiseditse go ba reetsa, ba iketleeletsa thata go akanya ka tsela e ke ikutlwang ka yone le fa bone ba sa ikutlwe jalo. Ke nna kelotlhoko gore ke se ka ka ba patelela go akanya ka tsela e nna ke akanyang ka yone mme ke dira gore ba itlhophele se ba se dumelang.”—Ivana, Czech Republic.
TLHOMAMA, MME O NNE TEKATEKANO
Jaaka bana ba bannye, bana bangwe ba dingwaga tsa bolesome ba ithutile go nna ba boeletsa selo se le sengwe go dira gore batsadi ba bone ba ineele. Fa e le gore seo se direga gantsi mo lelapeng la gago, nna kelotlhoko. Le fa go ineela go ka tswa go dira gore o ikhutse ka nakwana, fa o ineela o tla bo o ruta ngwana wa gago wa dingwaga tsa bolesome gore go ngangisana ke tsela ya go bona se a se batlang. Tharabololo ke eng? Latela kgakololo eno ya ga Jesu: “A lefoko la lona la Ee le reye Ee, Nnyaa wa lona, Nnyaa.” (Mathaio 5:37) Gantsi basha ba ka se ngangisane le wena fa ba itse gore o tlhomame.
Ka nako e tshwanang, nna tekatekano. Ka sekai, letla ngwana wa gago go tlhalosa gore ke ka ntlha yang fa a akanya gore nako e a e beetsweng ya go tla gae e tshwanetse go fetolwa mo lekgetlhong le le rileng. Mo maemong a a ntseng jalo, ga o ineele go gatelelwa mme o latela fela kgakololo eno ya Baebele: “A go nna tekatekano ga lona go itsiwe mo bathong botlhe.”—Bafilipi 4:5.
LEKA SENO: Nnang le kokoano ya lelapa e mo go yone go tlotliwang ka dinako tsa go tla gae le melao e mengwe ya mo lelapeng. Bontsha gore o ikemiseditse go reetsa le go sekaseka mabaka otlhe pele ga o dira tshwetso. Roberto, rre mongwe wa kwa Brazil o akantsha jaana: “Bana ba dingwaga tsa bolesome ba tshwanetse go bona gore batsadi ba bone ba ikemiseditse go dumela fa ba ba kopa sengwe, fa e le gore se ba se kopang ga se thulane le molaomotheo ope wa Baebele.”
Gone ke boammaaruri gore ga go na motsadi ope yo o itekanetseng. Baebele ya re: “Re kgotšwa makgetlo a le mantsi.” (Jakobe 3:2) Fa o lemoga gore ka tsela nngwe o dirile gore lo ngangisane, o se ka wa okaoka go kopa maitshwarelo mo ngwaneng wa gago wa dingwaga tsa bolesome. Fa o dumela gore o dirile phoso o tlhoma sekao sa go nna boikokobetso mme seo se tla thusa ngwana wa gago gore le ene a dire jalo.
“Nako nngwe fa re sena go ngangisana, fa ke sena go ritibala, ke ne ka kopa morwaake maitshwarelo. Seo se ne sa dira gore le ene a ritibale mme ga dira gore go nne motlhofo gore a ntheetse.”—Kenji, Japan.
^ ser. 3 Maina mo setlhogong seno a fetotswe.
IPOTSE JAANA . . .
Ke ditsela dife tse nka tswang ke dira gore re nna le ngwana wa me wa dingwaga tsa bolesome re ngangisane?
Nka dirisa jang tshedimosetso e e mo setlhogong seno go tlhaloganya ngwana wa me wa dingwaga tsa bolesome botoka?
Nka dira eng go buisana le ngwana wa me wa dingwaga tsa bolesome—kwantle ga go ngangisana?


text:
TORA YA TEBELO No. 1 2016 | Ke Eng fa o Tshwanetse go Ikanyega?
Batho ba le bantsi ba bua maaka bobotlana gangwe mo puisanong ya metsotso e le lesome. Goreng o tshwanetse go batla go farologana le bone?
SETLHOGO SA KA FA NTLE
A go Ikanyega go Feletswe ke Nako?
Se se neng sa diragalela Hitoshi se ka dira gore go lebege e kete go ntse jalo.
SETLHOGO SA KA FA NTLE
Kafa go sa Ikanyege go go Amang ka Teng
Ithute dintlha tse di boammaaruri kaga go bua maaka.
SETLHOGO SA KA FA NTLE
Melemo ya go Ikanyega
Maitemogelo a bangwe ba nnileng le one a bontsha botlhokwa jwa go ikanyega.
BAEBELE E FETOLA MATSHELO A BATHO
Mphe Ngwaga o le Mongwe Fela wa Kagiso le Boitumelo
Alain Broggio o ne a amiwa maikutlo ke temana ya Baebele ya 1 Johane 1:9.
A o Ne o Itse?
Memeno e ne e dirwa jang mo metlheng ya ditiragalo tsa Baebele, mme e ne e dirisiwa jang? “Baperesiti ba bagolo” ba go buiwang ka bone mo Dikwalong Tsa Bokeresete Tsa Segerika, e ka tswa e ne e le bomang?
Ditsela Tsa go Fenya Bothata Jwa go Ikutlwa o sa Sireletsega
Dikgato tse tharo tse o ka di tsayang gore o ikutlwe o sireletsegile le go feta.
BOTLHALE JWA BOGOLOGOLO JO BO MOSOLA LE GOMPIENO
O se Ka wa Tlhobaela
Jesu ga a ka a bua fela gore re se ka ra tlhobaela mme gape o ne a tlhalosa gore re ka tila seno jang.
Baebele ya Reng ka Kgang Eno?
Go direga eng ka rona fa re swa?
Tse Dingwe
A Baebele e ka Nthusa fa ke Tshwenyegile mo Maikutlong?
Go na le dilo di le tharo tse Modimo a thusang batho ba ba tshwenyegileng mo maikutlong ka tsone.


text:
BASHA BA BOTSA JAANA
Ke Tshwanetse go Itse Eng ka Metshameko ya Ileketeroniki?
Dipotso ka metshameko ya ileketeroniki
Kwa United States, kwa metshameko ya ileketeroniki e leng kgwebo e e dirang dibilionebilione tsa didolara gone . . .
Palogare ya dingwaga tsa batho ba ba tshamekang metshameko ya ileketeroniki ke dingwaga tse kae?
18
30
-
Batho ba ba tshamekang metshameko ya ileketeroniki, gantsi ke ba bong bofe?
Diperesente di le 55 ke basimane; diperesente di le 45 ke basetsana
Diperesente di le 15 ke basimane; diperesente di le 85 ke basetsana
-
Mo ditlhopheng tseno tse pedi, ke bafe ba bontsi jwa bone ba tshamekang metshameko eno?
Basetsana ba dingwaga tse 18 go ya kwa godimo
Basimane ba dingwaga tse 17 go ya kwa tlase
-
Dikarabo (di theilwe mo tshedimosetsong ya 2013):
B. 30.
A. Basetsana ke diperesente di le 45
—mo e ka nnang halofo —ya batshameki botlhe.
A. Basadi ba dingwaga tse 18 go ya kwa godimo ke diperesente tse 31 tsa batho ba ba tshamekang metshameko ya ileketeroniki, mme basimane ba dingwaga tse 17 go ya kwa tlase ke diperesente di le 19.
Dipalopalo tseno di ka go thusa go lemoga gore ke bomang ba ba tshamekang. Mme ga di go bontshe diphelelo
Se se molemo ka yone
O dumalana le mafoko afe mo go a a latelang a a kaga metshameko ya ileketeroniki?
“Ke tsela e e monate ya go atamalana le ba lelapa le ditsala.”
—Irene.
“Ke tsela e e molemo ya go itebatsa se se diregang mo botshelong.”
—Annette.
“E go thusa gore o kgone go akanya ka bonako.”
—Christopher.
“E go thusa go nna le bokgoni jwa go rarabolola dilo.”
—Amy.
“E dira gore tlhaloganyo ya gago e bereke; e dira gore o kgone go akanya, go rulaganya dilo le go loga maano.”
—Anthony.
“Metshameko mengwe e kgothaletsa batho go dirisana sentle e le setlhopha sa ditsala.”
—Thomas.
“Metshameko mengwe e go thusa go ikatisa mmele le go itekanela sentle.”
—Jael.
A o dumalana le mangwe a mafoko ao
● Baebele ya re go na le “nako ya tiragalo nngwe le nngwe kafa tlase ga magodimo,” go akaretsa boitlosobodutu.
Se se bosula ka yone
A metshameko ya ileketeroniki e go jela nako?
“Fa nka simolola go tshameka, go nna thata gore ke tlogele. Ke nna ke re, ‘Mma ke tshameke la bofelo!’ Go ise go ye kae, go setse go fetile diura di le mmalwa mme ke feditse nako e ntsi thata ke le fa pele ga sekirini!”
—Annette.
“Metshameko ya dibidio e ka go jela nako e ntsi thata. O fetsa diura di le dintsi o tshameka mme o bo o akanya gore o fitlheletse sengwe ka gonne o fentse metshameko e le metlhano, mme tota ga o a fitlhelela sepe gotlhelele.”
—Serena.
Sa botlhokwa: Fa o ka latlhegelwa ke madi, o ka nna wa kgona go a bona gape. Mme ga go a nna jalo ka nako. Ka jalo, ka tsela nngwe, nako e botlhokwa go feta madi. O se ka wa itetla go tsiediwa!
● Baebele ya re: “Tswelelang lo tsamaya ka botlhale . . . , lo ithekela nako nngwe le nngwe e e lo siametseng.”
A metshameko ya ileketeroniki e ama tsela e o akanyang ka yone?
“Fa o tshameka motshameko wa bidio, o dira se go ka tweng ke melato e o ka e otlhaelwang ka go isiwa kgolegelong kgotsa ka loso, go se tsapa le le go fisang pelo.”
—Seth.
“Mo metshamekong e le mentsi, o tshwanetse go fenya baba gore o fitlhelele mokgele wa gago. Gantsi seno se kaya go ba bolaya ka ditsela tse di farologaneng tse di setlhogo thata.”
—Annette.
“Ka dinako tse dingwe o ka raya ditsala tsa gago mafoko a o ka se dumeleng gore o a buile
—a a jaaka ‘Swa!’ kgotsa ‘Ke tlile go go bolaya!’ ” —Nathan.
Sa botlhokwa: Tila metshameko e e rotloetsang dilo tse Modimo a di tlhoileng, go akaretsa thubakanyo, boitsholo jo bo sa siamang jwa tlhakanelodikobo le tirisabadimo.
● Baebele ya re Jehofa o “tlhoile ope fela yo o ratang thubakanyo”
Se o ka akanyang ka sone: Go ya ka buka ya Getting to Calm, “go tshameka metshameko ya bidio e e nang le thubakanyo go ka ama boitshwaro go feta thelebishene, ka gonne mo go yone bana ga ba lebelele mogaka yo o setlhogo wa mmolai fela
Se tota se diregang
Basha ba le bantsi ba ithutile go dirisa metshameko ya ileketeroniki ka tekatekano. Akanya ka dikai tseno tse pedi.
“Nkile ka bo ke tshameka metshameko ya ileketeroniki go fitlha bosigo thata, ke ipolelela jaana: ‘Akere ke tlhoka go robala diura tse tlhano fela? Mma ke tshameke la bofelo.’ Mme jaanong ke ithutile go tshameka metshameko ya ileketeroniki ka selekanyo se se tshwanetseng. Ke bona go e tshameka e le boitlosobodutu jo bo monate jo nka bo dirang ka dinako dingwe. Mme sengwe le sengwe se tshwanetse go dirwa ka tekanyetso.”
—Joseph.
“Ke fokoditse nako e ke e fetsang ke tshameka metshameko eno mme ke kgona go dira dilo tse dintsi go feta pele! Ke kgonne go tokafatsa bodiredi jwa me, go leka go thusa ba bangwe mo phuthegong, tota le go ithuta go letsa seletswa sa mmino. Go na le dilo tse dingwe tse dintsi tse o ka di dirang!”
—David.
● Baebele ya re banna le basadi ba ba godileng mo tlhaloganyong ba “tekatekano mo mekgweng.” (1 Timotheo 3:
Sa botlhokwa: Go tshameka metshameko ya ileketeroniki e ka nna boitlosobodutu jo bo molemo fa go laolwa sentle. Mme o se ka wa letla metshameko e laola nako ya gago kgotsa e dira gore o se ka wa tlhola o tlhoma mogopolo mo dilong tse di botlhokwa mo botshelong. Go na le go tlhoma mogopolo thata mo go lekeng go fitlhelela mokgele mongwe mo motshamekong, a go ka se nne botoka go dirisa matsapa ao go fitlhelela mekgele ya gago gore o nne mofenyi mo botshelong jwa mmatota?


text:
BASHA BA BOTSA JAANA
A re Tshwanetse go Kgaogana?—Karolo 2
O ka mmolelela jang gore o batla lo kgaogane? Sa ntlha, tlhopha maemo a a siametseng gore lo tlotle ka kgang eno. E ka nna afe ao?
Akanya gore wena o ne o ka rata go tshwarwa jang. (Mathaio 7:12) A o ne o ka rata gore kgang eno e buiwe fela mo gare ga batho? Ruri o ne o ka se ke.
Ntle le fa maemo a letla, go ka nna molemo gore o se ka wa fedisa thatano ka go dirisa motšhini o go tlogelwang melaetsa ya founo mo yone, molaetsa o o romelwang ka founo ya selula kgotsa e-mail. Go na le moo, tlhopha nako le lefelo tse di siametseng gore lo ka bua ka kgang eno e e masisi.
O tla reng fa nako ya gore o itlhalose e fitlha? Moaposetoloi Paulo o ne a kgothaletsa Bakeresete gore ba “bue boammaaruri” mongwe go yo mongwe.—Baefeso 4:25.
Ka jalo, tsela e e molemolemo ke go akanyetsa maikutlo a yo mongwe mme gone o nitame. Tlhalosa ka tsela e e utlwalang sentle gore ke eng fa wena o akanya gore thatano ya lona e ka se atlege.
Ga o tlhoke go bua lenaane le leleeleleele la diphoso kgotsa wa bua dilo tsotlhe tse o sa di ratang. Tota e bile go na le gore o re, “Ga o dire seno” kgotsa “Ga o ke o dira seno” go ka nna molemo gore o tlhalose tsela e o ikutlwang ka yone—“Ke tlhoka motho yo o . . .” kgotsa “Ke akanya gore re tshwanetse go kgaogana ka gonne . . .”
Eno ga se nako ya go etsaetsega kgotsa go mo letla gore a dire gore o fetole mogopolo wa gago. Gakologelwa gore o sweditse ka gore lo kgaogane ka ntlha ya lebaka le le masisi. Ka jalo, nna kelotlhoko fa e le gore motho yo o intshang le ene o leka go dirisa ditsela tse di bofitlha tsa matlhajana go dira gore o fetole mogopolo. Lekgarebe lengwe le le bidiwang Lori la re: “Fa ke sena go kgaogana le motho yo ke neng ke intsha le ene, o ne a simolola go nnela go itshwara jaaka e kete o tshwenyegile mo maikutlong. Ke akanya gore o ne a dira jalo gore ke mo utlwele botlhoko. Gone ke ile ka mo utlwela botlhoko. Mme ga ke a ka ka letla seo gore se mphetole mogopolo.” Fela jaaka Lori, itse se o se batlang. O se ka wa fetogela tshwetso ya gago. A nnyaa wa gago e nne nnyaa.—Jakobe 5:12.
Ditlamorago Tsa go Kgaogana.
O se ka wa gakgamala fa ka nakwana o hutsafala thata morago ga gore lo kgaogane. O ka nna wa ba wa ikutlwa jaaka mopesalema yo o neng a re: “Ke tlhakatlhakane, ke ikobile mo go feteletseng; ke tsamatsamaile ke utlwile botlhoko letsatsi lotlhe.”—Pesalema 38:6.
Ditsala dingwe tse di nang le maitlhomo a a siameng di ka leka go go thusa ka go go kgothaletsa gore lo boelane. Nna kelotlhoko! Ke wena yo o tla lebanang le ditlamorago tsa tshwetso eo botshelo jotlhe, e seng ditsala tsa gago. Ka jalo, o se ka wa tshaba go nna o ngaparetse tshwetso ya gago—le fa o ka tswa o hutsafaditswe ke se se diragetseng.
Tlhomamisega gore kgabagare kutlobotlhoko ya gago e tla fela. Gone jaanong, ke eng fa o sa tseye dikgato tse di mosola tse di jaaka tse di latelang go lebana le seemo?
Tshololela mongwe yo o mo ikanyang mafatlha a gago.—Diane 15:22.
Rapela Jehofa ka kgang eno.—Pesalema 55:22.
Nna o tshwaregile.—1 Bakorintha 15:58.
O se ka wa itlhaola mo go ba bangwe!—Diane 18:1.
Simolola ka bonako go itsalanya le batho ba ba tla go agang. Leka go nna o akantse ka dilo tse di agang.—Bafilipi 4:8.


text:
Baebele ya Reng ka Kgang Eno?
A Baebele e ka go thusa go lebana le go tlhobaela?
O ne o ka reng?
Ee
Nnyaa
Gongwe
Se Baebele e se buang
“[Latlhelang] tlhobaelo yotlhe ya lona mo [Modimong], ka gonne o a lo kgathalela.” (1 Petere 5:7) Baebele e re tlhomamisetsa gore Modimo a ka re imolola mo ditlhobaelong tse re lebanang le tsone.
Se gape re se ithutang mo Baebeleng
Fa o rapela, o ka nna le “kagiso ya Modimo” e e fokotsang go tlhobaela.—Bafilipi 4:6, 7.
Gape go bala Lefoko la Modimo go tla go thusa gore o se ka wa tshwenyega thata.—Mathaio 11:28-30.
A go tlhobaela go tla tsamaya go fela?
Batho bangwe ba dumela gore . . . go tlhobaela le go tshwenyega ke karolo ya botshelo mme ba bangwe bone ba dumela gore go tlhobaela go fela fa o sena go tlhokafala. Wena o akanya eng?
Se Baebele e se buang
Modimo o tla fedisa dilo tse di re tlhobaetsang. “Loso lo tla bo lo seyo, le fa e le khutsafalo le fa e le selelo le fa e le botlhoko di tla bo di sa tlhole di le gone.”—Tshenolo 21:4.
Se gape re se ithutang mo Baebeleng
Fa Bogosi Jwa Modimo bo busa, go tla bo go na le kagiso.—Isaia 32:18.
Go tlhobaela le go tshwenyega thata go tla bo go seyo.—Isaia 65:17.


text:
POLELO 3
Monna le Mosadi wa Ntlha
KE ENG se o se bonang mo setshwantshong seno se se neng se seyo mo tsebeng e e fetileng? Ke batho ba ba mo go sone. Monna le mosadi wa ntlha. Ba bopilwe ke mang? Ke Modimo. A o itse leina la gagwe? Ke Jehofa. Mme monna le mosadi yono ba ile ba bidiwa Adame le Efa.
Jehofa Modimo o ile a bopa Adame jaana. O ne a tsaya lorole lwa mmu mme a bopa mmele o o itekanetseng ka lone, mmele wa motho. Go tswa foo a bo a budulela moya mo dinkong tsa gagwe, mme Adame a tshela.
Jehofa Modimo o ne a naya Adame tiro. O ne a laela Adame gore a teye diphologolo tsotlhe tse di farologaneng maina. Adame a ka tswa a ile a fetsa nako e telele a ntse a na le diphologolo tseno, ka jalo o ile a kgona go taya nngwe le nngwe ya tsone leina le le e tshwanelang sentle. Fa Adame a ntse a taya diphologolo tseno maina, o ne a lemoga sengwe. A o itse gore ke eng?
Nngwe le nngwe ya tsone e ne e na le molekane. Go ne go na le ditlou tsa borre le tsa bommè, le ditau tsa borre le tsa bommè. Mme Adame ene o ne a se na molekane. Ka jalo, Jehofa o ne a dira gore Adame a robale boroko jo bogolo, mme a ntsha logopo mo letlhakoreng la gagwe. Jehofa o ile a dirisa logopo lono go direla Adame molekane, mme a nna mosadi wa gagwe.
Ruri Adame o ne a itumetse jaanong! Akanya fela gore Efa le ene o tshwanetse a bo a ne a itumetse jang go bo a tshela mo tshingwaneng eno e ntle! Jaanong ba ne ba ka nna le bana mme ba tshele mmogo ba itumetse.
Jehofa o ne a batla gore Adame le Efa ba tshelele ruri. O ne a batla gore ba dire gore lefatshe lotlhe le nne lentle jaaka tshingwana ya Edene. Ruri kgang eno e tshwanetse ya bo e ile ya itumedisa Adame le Efa tota! A le wena o ka bo o ile wa rata go nna le seabe mo go direng lefatshe tshingwana e ntle? Le fa go ntse jalo, boitumelo jwa ga Adame le Efa ga bo a ka jwa nnela ruri. A re bone gore go ile ga direga eng.


text:
Baebele ya mo Internet | THANOLO YA LEFATSHE LE LESHA YA DIKWALO TSE DI BOITSHEPO
A o ka rata go bala setlhogo seno ka %%?
Mathaio 19:1-30
19 Jaanong e rile Jesu a sena go fetsa mafoko ano, a tloga kwa Galalea mme a tla mo dikgaolong tse e leng molelwane wa Judea ka kwa ga Joredane.+2 Gape, boidiidi jo bogolo jwa mo sala morago, mme a ba alafela koo.+3 Bafarasai ba tla kwa go ene, ba ikaeletse go mo raela mme ba re: “A go kafa molaong gore monna a tlhale mosadi wa gagwe ka lebaka le fa e ka nna la mofuta ofe?”+4 Fa a fetola a re: “A lo ne lwa se ka lwa bala gore yo o neng a ba bopa go tswa kwa tshimologong o ne a ba dira monna le mosadi+5 a ba a re, ‘Ka lebaka leno monna o tla tlogela rraagwe le mmaagwe+ mme o tla ngaparela mosadi wa gagwe, mme bobedi jono bo tla nna nama e le nngwe’?+6 Mo e leng gore ga ba tlhole ba le babedi, mme ke nama e le nngwe. Jalo, se Modimo a se kopantseng mmogo a motho ope a se se kgaoganye.”+7 Ba mo raya ba re: “Ke ka ntlha yang, he, Moshe a ne a laela gore go ntshiwe lekwalo la go mo naya tsela le go mo tlhala?”+8 A ba raya a re: “Moshe, a akanyetsa dipelo tsa lona tse di logwadi,+ o ne a lo dumelela gore lo tlhale basadi ba lona, mme go ne go sa nna jalo go tswa kwa tshimologong.+9 Ke a lo raya ka re le fa e le mang yo o tlhalang mosadi wa gagwe, fa e se ka lebaka la kgokafalo, mme a nyala yo mongwe o dira boaka.”+10 Barutwa ba mo raya ba re: “Fa e le gore boemo bo ntse jalo ka monna le mosadi wa gagwe, ga go botlhale go nyala.”+11 A ba raya a re: “Ga se batho botlhe ba ba tsholang lefoko leno, mme ke fela ba ba nang le mpho eo.+12 Gonne go na le baopafadiwa ba ba neng ba tsalwa ba ntse jalo go tswa mo sebopelong+ sa bommaabone, e bile go na le baopafadiwa ba ba neng ba dirwa baopafadiwa ke batho, mme go na le baopafadiwa ba ba itirileng baopafadiwa ka ntlha ya bogosi jwa magodimo. A yo o ka go tsholang a go tshole.”+13 Go tswa foo bana ba babotlana ba ne ba tlisiwa kwa go ene, gore a ba beye diatla mme a ba rapelele; mme barutwa ba ba kgalema.+14 Le fa go ntse jalo, Jesu a re: “Lesang bana ba babotlana bano, lo tlogele go ba thibela go tla mo go nna, gonne bogosi jwa magodimo ke jwa ba ba ntseng jalo.”+15 A ba baya diatla mme a tsamaya a tswa koo.+16 Jaanong, bona! mongwe a tla kwa go ene a re: “Moruti, ke molemo ofe o ke tshwanetseng go o dira gore ke bone botshelo jo bo sa khutleng?”+17 A mo raya a re: “Ke ka ntlha yang fa o mpotsa kaga se se molemo? Go na le a le Mongwe yo o molemo.+ Mme, fa o batla go tsena mo botshelong, boloka ditaelo ka metlha.”+18 A mo raya a re: “Dife?”+ Jesu a re: “Ee, O se ka wa bolaya motho,+ O se ka wa dira boaka,+ O se ka wa utswa,+ O se ka wa ntsha bosupi jwa maaka,+19 Tlotla rrago le mmago,+ gape, O rate moagelani wa gago jaaka o ithata.”+20 Lekau leno la mo raya la re: “Ke bolokile tsotlhe tseno; ke sa ntse ke tlhaela eng?”21 Jesu a mo raya a re: “Fa o batla go itekanela, tsamaya o ye go rekisa dilo tsa gago o bo o abele bahumanegi mme o tla nna le letlotlo kwa legodimong,+ mme o tle o nne molatedi wa me.”+22 E rile lekau leno le utlwa lefoko leno, la tsamaya le hutsafetse, gonne le ne le na le dithuo di le dintsi.+23 Mme Jesu a raya barutwa ba gagwe a re: “Ammaaruri ke a lo raya ka re e tla nna selo se se thata gore monna yo o humileng a tsene mo bogosing jwa magodimo+24 Gape ke a lo raya, Go motlhofo gore kamela e tsene ka letshoba la nnale go na le gore monna yo o humileng a tsene mo bogosing jwa Modimo.”+25 E rile barutwa ba utlwa seo, ba gakgamala thata, ba re: “Tota ke mang yo o ka bolokwang?”+26 Ya re Jesu a ba lebile mo matlhong, a ba raya a re: “Mo bathong seno ga se kgonege, mme mo Modimong dilo tsotlhe di a kgonega.”+27 Go tswa foo Petere fa a fetola a mo raya a re: “Bona! Re tlogetse dilo tsotlhe ra go sala morago; tota re tla bona eng?”+28 Jesu a ba raya a re: “Ammaaruri ke a lo raya, Mo popong e ntšha, fa Morwa motho a nna mo setulong sa gagwe sa bogosi se se galalelang, lona ba lo ntshetseng morago le lona ka bolona lo tla nna mo ditulong tse di lesome le bobedi tsa bogosi, lo atlhola ditso tse di lesome le bobedi tsa Iseraele.+29 Mme mongwe le mongwe yo o tlogetseng matlo kgotsa bomorwarraagwe kgotsa bomorwadiarraagwe kgotsa rraagwe kgotsa mmaagwe kgotsa bana kgotsa masimo ka ntlha ya leina la me o tla amogela go menagane gantsi e bile o tla rua botshelo jo bo sa khutleng.+30 “Mme ba le bantsi ba e leng ba ntlha e tla nna ba bofelo mme ba bofelo e tla nna ba ntlha.+


text:
Buka ya Ngwaga ya Basupi ba ga Jehofa ya 2016
Bala ka tiro e Basupi ba ga Jehofa ba e fitlheletseng ka 2015 le ka hisitori ya bone ya kwa Indonesia.
Temana ya Ngwaga ya 2016
Bahebera 13:1 e a re kgothatsa le go re akgola.
Lekwalo le le Tswang Kwa Setlhopheng se se Laolang
Molaetsa ono o o kgothatsang o bontsha kafa website ya jw.org, JW Broadcasting, dikolotsana tsa dikgatiso le Dikopano Tsa Tikologo tsa 2015 e leng ditshegofatso ka gone.
“Re Rata JW Broadcasting Fela Thata!”
Seteishene seno sa thelebishene ya Internet se rulagantswe jang?
Go Potlakisa Tiro ya go Aga Diholo Tsa Bogosi
Go dirilwe diphetogo tse di tla thusang gore go agiwe diholo di le dintsi tse di tlhokegang.
Porojeke ya Kwa Warwick e Tsamaya Jang?
Bona gore go agiwa ga ntlokgolo ya Basupi ba ga Jehofa go ntse go tsamaya jang.
Go Rerela Batho ba go Seng Motlhofo go ba Fitlhelela
Ke eng se se dirileng gore Terry a dumele gore se Basupi ba ga Jehofa ba neng ba se bua ke karabo ya thapelo ya gagwe?
Lesedi le Nna le Phatsimela Pele
Mo karolong eno, bona kafa Jehofa a phatsimisang ka gone tsela ya baobamedi ba gagwe ba boammaaruri.
Go Neelwa ga Makala
Basupi ba ga Jehofa kwa Madagascar le kwa Indonesia ba ne ba segofadiwa tota mo masimologong a 2015.
Thanolo ya Lefatshe le Lesha ka Dipuo Tse di Oketsegileng
Go ne ga gololwa Dibaebele di le 16 ka ngwaga wa tirelo wa 2015.
Pego ya Tsa Molao
Go sa ntse go lwelwa go fedisa go tlhaolwa ka bodumedi mo lefatsheng.
Dipego
—Dikgang go Tswa mo Lefatsheng Lotlhe
Se se neng se le mo lebokoseng la ga Ken la sephiri se thusitse gore go agiwe Holo ya Bogosi.
Afrika
Basupi ba dirisa mefuta efe go rera dikgang tse di molemo?
Dinaga Tsa Amerika
Goreng mosadi mongwe a ne a ithuta Baebele ka kerese kwa nageng? Goreng kgosi e e galefileng ya Mo-Amerindia e ne e letetse Basupi? Mme ke eng fa motho yo e neng e le mmogisi a ne a lela?
Asia le Botlhabagare
Ga go sepe se se thibelang bareri ba Bogosi—e ka ne e le bokoa mo mmeleng kgotsa go tsenngwa mo kgolegelong.
Yuropa
Monna wa Mo-Roma, legolegwa le mosadi yo o neng a batla go ipolaya ba itumelela molaetsa wa boammaaruri.
Oceania
Ditafole tsa dikgatiso, dikolotsana tsa dikgatiso, website ya jw.org le dibidio di jala peo ya boammaaruri mo bathong ba le makgolo go ya go ba le diketekete!
Tlhaloso e Khutshwane ka Indonesia
Bala tlhaloso e khutshwane ka batho, naga le setso sa Indonesia.
Kgwebo ya Ditswaiso
Ka lekgolo la bo16 la dingwaga, kgwebo ya ditswaiso e ne ya nna le seabe se segolo thata mo ikonoming ya lefatshe lotlhe.
Ke Batla go Simolola Fa!
Barekisi ba dibuka (babulatsela) ba ba pelokgale ba ba neng ba tswa Australia, ba ne ba lebana le dikgwetlho gore ba kgone go rera mo Indonesia.
Mekgwa ya Bogologolo ya go Rera
Go rera ka radio le ka sekepe go ne ga tena ba ba neng ba le kgatlhanong le boammaaruri kwa Indonesia.
Mokgatlho wa Bibelkring
Mokgatlho ono wa bodumedi o ne o theilwe mo dikgatisong tsa Basupi ba ga Jehofa mme o ne wa felela o dira dilo go ya ka dikgopolo tsa batho.
O ne A Rata Boammaaruri
Dirukutlhi di ne tsa senya kwa ga Thio Seng Bie a ntse a ba lebeletse mme di ne tsa mo tlogelela sengwe sa botlhokwatlhokwa.
Peo e a Mela Kwa Java Bophirima
Basupi ba ne ba dirisa botlhale gore ba tswelela ba rera fa dikgatiso tsa bone di ntse di thibelwa ka iketlo.
Puso ya Bajapane
Ka nako ya Ntwa ya Lefatshe II, Basupi bangwe ba ne ba bona tsela ya go ikwadisa mo pusong ya Bajapane ntle le go ikamanya le dipolotiki.
Mmulatsela yo o Pelokgale
André Elias o feditse dingwaga di le 60 a thokgame le fa a ne a botsolodiwa e bile tshosediwa.
Barongwa ba a Goroga
Barongwa ba ntlha go goroga ba ba thapisitsweng kwa Gileade ba thusitse go tsweletsa pele tiro ya go rera kwa Indonesia.
Tiro e a Gola Kwa Botlhaba
A maiteko a baruti a ne a atlega mo lekgetlong leno?
Barongwa ba Bangwe ba a Goroga
Mo magareng ga dingwaga tsa bo1970, maemo a ne a nna maswe go ka rera dikgang tse di molemo.
Morwadie Sara
Titi Koetin o ne a ikobela monna wa gagwe ka boitumelo mme o ne a segofadiwa fela thata.
Kopano E e Sa Lebalesegeng
Kopano ya 1963 ya “Dikgang Tse di Molemo Tsa Bosakhutleng” e ne ya tshwarwa le fa go ne go na le dikgwetlho di le dintsi.
Ke Falotse Ntwa ya Bakomonise
Lebitla la ga Ronald Jacka le ne le setse le epilwe.
Dingwaga di le 50 e le Mmulatsela yo o Kgethegileng
Ka 1964, moruti wa kereke ya Porotesetanta o ne a tshosetsa Basupi ka go re o tlile go ba fedisa mo Manokwari. A o ne a atlega?
Sekebekwa se a Fetoga
Mokaedi wa Lefapha la Intelligence o ne a botsa jaana: “Totatota Basupi ba ga Jehofa ba dira eng mo Indonesia?”
Ba ne Ba Ikemiseditse go Gatela Pele
Ke eng fa bangwe ba ne ba re, “Basupi ba ga Jehofa ba tshwana le dipekere”?
Ga ba A ka Ba Lesa go Phuthega Mmogo
Fa thibelo ya Basupi ba ga Jehofa e tlosiwa, modiredipuso mongwe o ne a re: “Setlankana seno sa go le kwadisa ga se lo neye kgololosego ya kobamelo.”
Lorato Lwa Bokeresete ka Dinako Tsa Mathata
Basupi ba ga Jehofa ba ile ba nna bonako go namola ba ba amilweng ke thoromo ya lefatshe ya kwa Gunungsitoli.
Re ne Ra Gana go Itatola Tumelo
Daniel Lokollo o gakologelwa tsela e a neng a bogisiwa ke batlhokomedi ba kgolegelo ka yone.
Go Ikobela Ditaelo go Bolokile Matshelo a Rona!
Dikgotlhang magareng ga Bamoseleme le Bakeresete kwa Indonesia di ne tsa ketefaletsa Basupi ba ga Jehofa matshelo.
Tiro e a Oketsega
Fa thibelo e sena go tlosiwa, bakaulengwe ba ne ba solegelwa molemo ke dilo tse tharo.
Go Nna Motlotlo ka Leina la ga Jehofa
Basupi ba ga Jehofa ba kgonne jang go dira gore mekgwa le setso di se ka tsa ba thibela go rera ka bopelokgale?
Ofisi ya Lekala E e Mo Marung
Barongwa ba ba neng ba batla lefelo le ba ka rerang kwa go lona ba le bone.
Jehofa o re Segofaditse go Feta Selekanyo!
Phuthego ya kwa Tugala Oyo, Indonesia, e ne ya segofadiwa ke Jehofa ka tsela e e neng e sa e lebelela.
Kgabagare re Kopane!
Kwa Indonesia, bana ba motho ba ba sa utlweng mo ditsebeng ba ne ba kgaogana ba sa le bannye. Ba kopantswe ke boammaaruri.
Dingwaga di le Lekgolo Tse di Fetileng
—1916
Se se diragetseng kwa bowelong jwa ngwaga wa 1916 se ne se bontsha se le botlhokwa thata mo Baithuting ba Baebele.
Dipalogotlhe Tsa 2015
Ke matsapa afe a re a tsereng go rera dikgang tse di molemo tsa Bogosi Jwa Modimo e bile re ne re dirisa didirisiwa dife?
Segopotso sa Loso Lwa ga Jesu Keresete
—Labotlhano, April 3, 2015
Letsholo la dibeke di le nnè le nnile le diphelelo tse di molemo.


text:
Baebele ya mo Internet | THANOLO YA LEFATSHE LE LESHA YA DIKWALO TSE DI BOITSHEPO
A o ka rata go bala setlhogo seno ka %%?
Mathaio 20:1-34
20 “Gonne bogosi jwa magodimo bo tshwana le monna, mong wa ntlo, yo o neng a tswa go sa le phakela go ya go thapela tshimo ya gagwe ya mofine badiri.+2 E rile a sena go dumalana le badiri gore o tla ba naya denario ka letsatsi,+ a ba romela kwa tshimong ya gagwe ya mofine.3 Ya re a tswa gape mo e ka nnang ka ura ya boraro,+ a bona ba bangwe ba eme ba sa dire sepe kwa marekisetsong;+4 mme bao a ba raya a re, ‘Le lona, yang kwa tshimong ya mofine, mme le fa e le eng se se siameng ke tla se lo naya.’5 Jalo ba tsamaya. A tswa gape mo e ka nnang ka ura ya borataro+ le ya borobongwe+ mme a dira ka tsela e e tshwanang.6 La bofelo, mo e ka nnang ka ura ya bolesome le bongwe a tswa mme a fitlhela ba bangwe ba eme, mme a ba raya a re, ‘Ke ka ntlha yang fa lo ntse lo eme fano letsatsi lotlhe lo sa dire sepe?’7 Ba mo raya ba re, ‘Ke ka gonne ga go na ope yo o re thapileng.’ A ba raya a re, ‘Le lona yang kwa tshimong ya mofine.’+8 “E rile go nna maitseboa,+ mong wa tshimo ya mofine a raya monna wa gagwe yo o tshwereng taolo a re, ‘Bitsa badiri mme o ba duele dituelo tsa bone,+ go simolola ka wa bofelo go ya go wa ntlha.’9 E rile banna ba ura ya bolesome le bongwe ba tla, ba amogela denario mongwe le mongwe.10 Jalo, e rile ba ntlha ba tla, ba swetsa ka gore ba tlile go amogela mo go oketsegileng; mme le bone ba amogela tuelo ka selekanyo sa denario.11 Ya re ba e amogela ba simolola go ngongoregela mong wa ntlo+12 mme ba re, ‘Bano ba bofelo ba dirile tiro ya ura e le nngwe fela; le fa go ntse jalo o dirile gore ba lekane le rona ba re neng ra itshokela mokgweleo wa letsatsi le mogote o o fisang!’13 Mme fa a fetola mongwe wa bone a re, ‘Mogaetsho, ga ke go direle phoso epe. O dumalane le nna ka denario, ga ke re?+14 Tsaya se e leng sa gago o tsamaye. Ke batla go naya yono wa bofelo fela jaaka ke go neile.+15 A ga go kafa molaong gore ke dire se ke batlang go se dira ka dilo tsa me? Kgotsa a leitlho la gago le boikepo+ ka gonne nna ke le molemo?’+16 Ka tsela eno ba bofelo ba tla nna ba ntlha, le ba ntlha ba bofelo.”+17 Ya re jaanong Jesu a tloga a tlhatlogela kwa Jerusalema, a tseela barutwa ba ba lesome le bobedi+ kwa thoko mme a ba raya mo tseleng a re:18 “Bonang! Re tlhatlogela kwa Jerusalema, mme Morwa motho o tla neelwa baperesiti ba bagolo le bakwadi, mme ba tla mo atlholela loso,+19 ba bo ba mo neye batho ba ditšhaba gore ba sotle ka ene le gore ba mo kgwathise le gore ba mmapole,+ mme ka letsatsi la boraro o tla tsosiwa.”+20 Go tswa foo mmaagwe bomorwa Sebede+ a mo atamela a na le bomorwawe, a obama e bile a kopa sengwe mo go ene.+21 A mo raya a re: “O batlang?” Ene a mo raya a re: “Ntsha taelo gore bomorwaake ba babedi bano ba nne, yo mongwe kafa seatleng sa gago sa moja mme yo mongwe kafa go sa molema, mo bogosing jwa gago.”+22 Jesu fa a araba a re: “Lona banna ga lo itse se lo se kopang. A lo ka nwa senwelo+ se ke tlogang ke se nwa?” Ba mo raya ba re: “Re ka se nwa.”23 A ba raya a re: “Eleruri lo tla nwa senwelo sa me,+ mme go nna kafa seatleng sa me sa moja mono le kafa go sa molema ga se ga me go go aba, mme ke ga ba ba go baakanyeditsweng ke Rre.”+24 E rile ba ba lesome ba bangwe ba utlwa ka seno, ba galefela bakaulengwe bano ba babedi.+25 Mme Jesu, ya re a ba biletsa kwa go ene, a re: “Lo a itse gore babusi ba ditšhaba ba rena mo go bone le banna ba bagolo ba dirisa taolo mo go bone.+26 Ga go a nna jalo mo go lona;+ mme le fa e le mang yo o batlang go nna mogolo mo go lona o tshwanetse go nna modiredi+ wa lona,27 mme le fa e le mang yo o batlang go nna wa ntlha mo go lona o tshwanetse go nna motlhanka+ wa lona.28 Fela jaaka Morwa motho a ne a tla, e seng go direlwa, fa e se go direla+ le go ntsha moya wa gagwe e le thekololo gore a bone ba le bantsi.”+29 Jaanong ya re ba tswa mo Jeriko+ boidiidi jo bogolo jwa mo sala morago.30 Mme, bona! banna ba babedi ba ba foufetseng ba ntse go bapa le tsela, e rile ba utlwa gore Jesu o ne a feta foo, ba goa, ba re: “Morena, re utlwele botlhoko, Morwa Dafide!”+31 Mme boidiidi jwa ba bolelela bo gagamaditse gore ba didimale; le fa go ntse jalo ba goela kwa godimo go feta, ba re: “Morena, re utlwele botlhoko, Morwa Dafide!”+32 Jalo Jesu a ema, a ba bitsa mme a re: “Lo batla ke lo direla eng?”33 Ba mo raya ba re: “Morena, a matlho a rona a bulege.”+34 Jesu ka a tlhotlheletsega go tlhomoga pelo,+ a ama matlho a bone, mme ka yone nako eo ba kgona go bona, mme ba mo sala morago.+


text:
Baebele ya mo Internet | THANOLO YA LEFATSHE LE LESHA YA DIKWALO TSE DI BOITSHEPO
A o ka rata go bala setlhogo seno ka %%?
Diane 9:1-18
9 Botlhale jwa boammaaruri+ bo agile ntlo ya jone;+ bo betlile dipilara tsa jone tse supa.2 Bo rulagantse go tlhaba phologolo; bo tlhakantse beine ya jone; go feta moo, bo rulagantse tafole ya jone.+3 Bo rometse bahumagatsana ba jone ba ba bo tlhokomelang, gore bo tle bo tlhaeletse kwa godimo ga motse:4 “Le fa e le mang yo o se nang maitemogelo, a a fapogele fano.”+ Le fa e le mang yo o seng botlhale+—o mo reile a re:5 “Tlang, lo iphepe ka senkgwe sa me lo bo lo nne le seabe mo go nweng beine e ke e tlhakantseng.+6 Tlogelang ba ba se nang maitemogelo mme lo tswelele lo tshela,+ lo tsamaye lo tlhamaletse mo tseleng ya tlhaloganyo.”+7 Yo o siamisang mosotli o itlisetsa tlontlologo,+ mme yo o kgalemang mongwe yo o boikepo—o itlisetsa bogole.+8 O se ka wa kgalemela mosotli, gore a se ka a go tlhoa.+ Kgalemela motho yo o botlhale mme o tla go rata.+9 Naya motho yo o botlhale mme o tla nna botlhale le go feta.+ Naya mongwe yo o siameng kitso mme o tla oketsa go ithuta.10 Go boifa Jehofa ke tshimologo ya botlhale,+ mme kitso ya Yo O Boitshepotshepo ke se tlhaloganyo e leng sone.+11 Gonne malatsi a gago a tla nna mantsi ka nna,+ mme o tla okelediwa dingwaga tsa botshelo.+12 Fa o tlhalefile, o itlhalefetse;+ mme fa o sotlile, o tla go sikara o le esi.+13 Mosadi yo o sematla o tsosa modumo.+ Ke seeleele mme ga a itse sepe le e seng.+14 Mme o ntse fa botsenong jwa ntlo ya gagwe, mo setulong, mo mafelong a a kwa godimo a motse,+15 gore a tlhaeletse ba ba fetang ka tsela, ba ba tlhamalalang mo ditselaneng tsa bone:+16 “Le fa e le mang yo o se nang maitemogelo a fapogele fano.”+ Le fa e le mang yo o seng botlhale+—le ene o mo reile a re:17 “Metsi a a utswilweng a monate,+ le senkgwe se se jelwang mo sephiring—se monate.”+18 Mme ga a itse gore ba ba se nang maatla mo losong ba teng, gore ba a ba biditseng ba kwa mafelong a a kwa tlasetlase a Sheole.+


text:
A DI TLHAMILWE?
Ditedu Tsa Katse
DIKATSE tse di ruilweng gantsi di nna matlhagatlhaga bosigo. Ditedu tsa tsone di di thusa go lemoga sengwe se se ka tswang se le gaufi le tsone di bo di se tshwara segolobogolo fa go le lefitshwana.
Akanya ka seno: Ditedu tsa katse di tlhoga mo bofelong jwa ditshika tse dintsi tse di nang le dithishu. Ditshika tseno di e thusa go utlwa tota le modumo o o kwa tlase thata wa moya. Seo se dira gore katse e lemoge sengwe se se gaufi mme e sa se bone—bokgoni jo bo e thusang thata fa go le bosigo.
E re ka ditedu tseno di tsiboga ka bonako, dikatse di di dirisa go lemoga gore se di se tsomang se bokgakala jo bo kae le gore se lebile kae. Gape ditedu tseno di thusa katse go lemoga gore lefelo le e batlang go feta mo go lone le bulegile go le kae. Encyclopædia Britannica ya re “ga re itse ka botlalo gore katse e dirisa ditedu tsa yone go dira ditiro dife tse dingwe; mme gone re a itse gore fa di kgaotswe, go tshwana le fa katse e golafetse ka nakwana.”
Baitsesaense ba ile ba dira diroboto tse di nang le disensara tse di tshwanang le tsa ditedu tsa katse gore ba kgone go bona dilo dingwe. Moitsesaense mongwe wa kwa Yunibesithing ya California, kwa Berkeley, e bong Ali Javey a re disensara tseno “di tshwanetse go dirisiwa ka ditsela tse di farologaneng mo dirobotong, mo metšhineng e e berekisiwang ke batho le mo didirisiweng tsa thutotshelo.”
O akanyang? A bokgoni jwa ditedu tsa katse bo nnile gone ka bojone fela? Kgotsa a bo tlhamilwe?


text:
Baebele ya mo Internet | THANOLO YA LEFATSHE LE LESHA YA DIKWALO TSE DI BOITSHEPO
A o ka rata go bala setlhogo seno ka %%?
Baroma 6:1-23
6 Ka gone, re tla reng? A re tla tswelela re le mo boleong, gore bopelonomi jo bo sa re tshwanelang bo tote?+2 Le ka motlha e kete seo se ka se diragale! E re ka re ne ra swa malebana le boleo,+ re ka tlhola re tswelela re tshela mo go jone jang?+3 Kgotsa a ga lo itse gore rotlhe ba re neng ra kolobediwa mo go Keresete Jesu+ re ne ra kolobediwa mo losong lwa gagwe?+4 Jalo re ne ra fitlhwa+ le ene ka go kolobediwa ga rona mo losong lwa gagwe, gore fela jaaka Keresete a ne a tsosiwa mo baswing ka kgalalelo ya ga Rara,+ le rona ka tsela e e tshwanang re tle re tsamaye mo bosheng jwa botshelo.+5 Gonne fa e le gore jaanong re tshwaragane le ene mo losong lo lo tshwanang le lwa gagwe,+ eleruri gape re tla tshwaragana le ene mo tsogong e e tshwanang le ya gagwe;+6 ka gonne re a itse gore botho jwa rona jwa bogologolo bo ne jwa bapolwa le ene,+ gore mmele wa rona o o nang le boleo o dirwe o o sa direng,+ gore re tle re se ka ra tlhola re tswelela re le batlhanka ba boleo.+7 Gonne yo o suleng o golotswe mo boleong.+8 Mo godimo ga moo, fa e le gore re ne ra swa le Keresete, re dumela gore gape re tla tshela le ene.+9 Gonne re a itse gore Keresete, e re ka jaanong a tsositswe mo baswing,+ ga a tlhole a swa;+ loso ga lo tlhole lo le mong wa gagwe.10 Gonne loso lo a neng a lo swa, o ne a lo swela boleo gangwe fela;+ mme botshelo jo a bo tshelang, o bo tshelela Modimo.+11 Ka tsela e e tshwanang le lona: itseyeng lo sule+ eleruri ka ga boleo mme lo tshelele+ Modimo ka Keresete Jesu.12 Jalo lo se ka lwa letlelela boleo gore bo tswelele bo busa jaaka kgosi+ mo mebeleng ya lona e e nang le go swa mo lo tla utlwang dikeletso tsa yone.+13 Le gone lo se ka lwa tswelela lo isa ditokololo tsa lona boleong+ jaaka dibetsa tsa tshiamololo,+ mme ikiseng Modimong jaaka ba ba tshelang+ go tswa mo baswing, le ditokololo tsa lona mo Modimong jaaka dibetsa+ tsa tshiamo.14 Gonne boleo ga bo a tshwanela go nna mong wa lona, ka jaana lo se tlase ga molao+ mme lo le tlase ga bopelonomi jo bo sa re tshwanelang.+15 Go tweng jaanong? A re tla leofa ka gonne re se tlase ga molao+ mme re le tlase ga bopelonomi jo bo sa re tshwanelang?+ Le ka motlha e kete seo se ka se diragale!16 A ga lo itse gore fa lo nna lo ikisa mo go ofe fela jaaka batlhanka gore lo mo utlwe, lo batlhanka ba gagwe ka gonne lo a mo utlwa,+ e ka tswa lo le ba boleo+ ka tebelelo ya loso+ kgotsa ba kutlo+ ka tebelelo ya tshiamo+?17 Mme re leboga Modimo go bo lo ne lo le batlhanka ba boleo mme lo ne lwa nna kutlo go tswa pelong mo mokgweng ole wa thuto o lo neng lwa neelwa mo go one.+18 Ee, e re ka lo ne lwa gololwa+ mo boleong, lo ne lwa nna batlhanka+ ba tshiamo.+19 Ke bua kafa mokgweng wa batho ka ntlha ya bokoa jwa nama ya lona:+ gonne fela jaaka lo ne lwa isa ditokololo tsa lona+ jaaka batlhanka ba boitshekologo+ le ba go tlhoka molao ka tebelelo ya go tlhoka molao, jalo jaanong isang ditokololo tsa lona jaaka batlhanka ba tshiamo ka tebelelo ya boitshepo.+20 Gonne e rile lo le batlhanka ba boleo,+ lo ne lo gololesegile ka ga tshiamo.21 Jaanong, maungo+ a lo neng lo tle lo nne le one ka nako eo e ne e le eng? Dilo+ tse jaanong di lo tlhabisang ditlhong. Gonne bokhutlo jwa dilo tseo ke loso.+22 Le fa go ntse jalo jaanong, ka gonne lo ne lwa gololwa mo boleong mme lo ne lwa nna batlhanka ba Modimo,+ lo bona maungo+ a lona malebana le boitshepo, mme bokhutlo ke botshelo jo bo sa khutleng.+23 Gonne dituelo tse boleo bo di duelang ke loso,+ mme mpho+ e Modimo a e nayang ke botshelo jo bo sa khutleng+ ka Keresete Jesu Morena wa rona.+


text:
Bokamoso bo re Tshwaretse Eng?
A lefatshe la rona le . . .
ka se fetoge?
tla nna maswe le go feta?
tla nna botoka?
SE BAEBELE E SE RUTANG
“Modimo . . . o tla phimola dikeledi tsotlhe mo matlhong a bone, mme loso lo tla bo lo seyo, le fa e le khutsafalo le fa e le selelo le fa e le botlhoko di tla bo di sa tlhole di le gone. Dilo tsa pele di fetile.”—Tshenolo 21:3, 4, Thanolo ya Lefatshe le Lesha.
KAFA SEO SE KA RE SOLEGELANG MOLEMO KA GONE
Re tla nna le tiro e e molemo le e e kgotsofatsang.—Isaia 65:21-23.
Ga go kitla go nna le bolwetse kgotsa pogo ya mofuta ope fela.—Isaia 25:8; 33:24.
Re tla nna le botshelo jo bo itumedisang le jo bo nnelang ruri le ba lelapa le ditsala.—Pesalema 37:11, 29.
A TOTA RE KA DUMELA SE BAEBELE E SE RUTANG?
Ee, ka ntlha ya mabaka a ka nna mabedi:
Modimo o na le bokgoni jwa go diragatsa tsholofetso ya gagwe. Mo Baebeleng, Jehofa Modimo ke ene fela a bidiwang “Mothatayotlhe,” ka gonne o na le maatla a magolo. (Tshenolo 15:3) Ka jalo, o kgona go diragatsa tsholofetso ya gagwe ya go fetola lefatshe gore le nne botoka. Fela jaaka Baebele e tlhalosa, “mo Modimong dilo tsotlhe di a kgonega.”—Mathaio 19:26.
Modimo o na le keletso ya go diragatsa tsholofetso ya gagwe. Ka sekai, Jehofa o “tlhologelelwa” go tsosa batho ba ba suleng.—Jobe 14:14, 15.
Gape Baebele e bontsha gore Morwa Modimo, e bong Jesu o ne a fodisa balwetse. Ke eng fa a ne a dira jalo? Ka gonne o ne a batla go dira jalo. (Mareko 1:40, 41) Fela jaaka Rraagwe, Jesu o ne a eletsa go thusa batho ba ba tlhokang.—Johane 14:9.
Ka jalo, re ka tlhomamisega gore Jehofa le Jesu ba batla go re thusa gore re nne le bokamoso jo bo itumedisang!—Pesalema 72:12-14; 145:16; 2 Petere 3:9.
SE O KA AKANYANG KA SONE
Modimo o tla tokafatsa jang lefatshe la rona?
Baebele e araba potso eo mo go MATHAIO 6:9, 10 le mo go DANIELE 2:44.
Ithute mo go Oketsegileng
DIKGANG TSE DI TSWANG KWA MODIMONG!
Boikaelelo Jwa Modimo ke Eng ka Lefatshe?
Baebele e tlhalosa gore ke eng fa Modimo a ile a bopa lefatshe, pogo e tla fela leng le gore mo isagweng o ikaeletse go dira eng ka lefatshe le ba ba nnang mo go lone.
DIKGANG TSE DI TSWANG KWA MODIMONG!
Bogosi Jwa Modimo ke Eng?
Kgosi ya Bogosi jwa Modimo ke mang, mme ke eng se Bogosi bo tla se fitlhelelang?


text:
Moya (Soul) ke Eng?
Karabo ya Baebele
Mo Baebeleng lefoko “moya (soul)” le ranotswe go tswa mo lefokong la Sehebera ne′phesh le la Segerika psy·khe′. Fa lefoko leno le tlhalosiwa jaaka le ntse ka Sehebera, le kaya “sebopiwa se se hemang,” mme ka Segerika le kaya “setshedi.” * Ka jalo, moya ke sebopiwa sotlhe, e seng sengwe se se mo teng se se tswelelang se tshela fa mmele o swa. Ela tlhoko kafa Baebele e bontshang ka gone gore moya ke motho ka boene:
Baebele ya re fa Jehofa Modimo a ne a bopa motho wa ntlha e bong Adame, “motho [o ne] a direga mowa o o tshedileng.” (Genesise 2:7, Baebele e e Boitshepo) Adame ga a newa moya—o ne a direga mowa o o tshedileng kgotsa motho.
Baebele ya re moya o kgona go dira, go eletsa dijo, go ja, go ikobela melao le go ama setoto. (Lefitiko 5:2; 7:20; 23:30; Duteronome 12:20; Baroma 13:1) Tseno ke dilo tse di ka dirwang ke motho.
A moya o tswelela o tshela?
Nnyaa, moya o a swa. Ditemana tse dintsi tsa Baebele tsa re o a swa. Dikai dingwe ke tseno:
“Mowa o o leofang, go tlaa swa one.”—Esekiele 18:4, 20, Baebele e e Boitshepo.
Kwa Iseraele wa bogologolo, fa motho a dirile boleo jo bo masisi, katlholo e ne e nna gore “moya oo o kgaolwe.” (Ekesodo 12:15, 19; Lefitiko 7:20, 21, 27; 19:8) Seo se raya gore motho yoo “o [ne a] tshwanetse go bolawa.”—Ekesodo 31:14, Baebele ya Tswana Central.
Ditemana dingwe tsa Baebele di tlhalosa gore mafoko “moya . . . o o suleng,” a a dirisiwang fa motho a sena go swa a kaya setopo. (Lefitiko 21:11; Dipalo 6:6) Le fa dithanolo di le dintsi tsa Baebele di dirisa mafoko “mmele o o suleng” kgotsa “motho yo o suleng” mo ditemaneng tseo, Sehebera sa ntlhantlha se dirisa lefoko ne′phesh kgotsa “moya.”
“Moya” o ka kaya “botshelo”
Gape Baebele e dirisa lefoko “moya” e le lekaelagongwe la “botshelo.” Ka sekai, Jobe 33:22 e dirisa lefoko la Sehebera “moya” (ne′phesh) go kaya “botshelo.” Mo godimo ga moo, Baebele e bontsha gore moya wa motho kgotsa botshelo, bo ka tsenngwa mo kotsing kgotsa jwa latlhega.—Ekesodo 4:19; Baatlhodi 9:17; Bafilipi 2:30.
Tsela e lefoko “moya” le dirisitsweng ka yone fano e re thusa go tlhaloganya ditemana tse mo go tsone go tweng moya ‘o ne wa tswa’ kgotsa “wa mo tlogela.” (Genesise 35:18; King James Version) Sekapuo seno se bontsha gore botshelo jwa motho bo a fela. Dithanolo dingwe di ranola mafoko a a mo go Genesise 35:18 di re “o ne a hema labofelo.”
Tumelo ya gore moya ga o swe e simologile kae?
Madumedi a a ipitsang a Bokeresete a a dumelang gore moya ga o swe a tsere thuto eno mo difilosofing tsa bogologolo tsa Segerika, e seng mo Baebeleng. Encyclopædia Britannica ya re: “Makgetlho a Baebele e umakang moya ka one e a bo e bua ka mohemo mme ga e bue sepe ka pharologanyo fa gare ga moya o o yang legodimong le mmele wa nama. Thuto e Bakeresete ba e dumelang ya gore mmele le moya ga se selo se le sengwe e simologile kwa Gerika wa bogologolo.”
Modimo ga a batle gore dithuto tsa gagwe di kopanngwe le difilosofi tsa batho, tse di jaaka tumelo ya gore moya ga o swe. Go na le moo, Baebele e re tlhagisa jaana: “Disang: gongwe go ka tswa go na le mongwe yo o tla lo tsayang jaaka ba a ba tsomileng a dirisa botlhajana [filosofi] le tsietso e e lolea go ya ka ngwao ya batho.”—Bakolosa 2:8.
^ ser. 3 Bona The New Brown, Driver, and Briggs Hebrew and English Lexicon of the Old Testament, tsebe 659 le Lexicon in Veteris Testamenti Libros, tsebe 627. Dithanolo tse dintsi tsa Baebele di ranola mafoko ne′phesh le psy·khe′ ka ditsela tse di sa tshwaneng go ikaegile ka se go buiwang ka sone di dirisa mafoko a a jaaka “moya,” “botshelo,” “motho,” “sebopiwa” kgotsa “mmele.”


text:
Jaci Velasquez - solo tu (пpeBoд Ha Tswana)
пpeBoд Ha Tswana
Wena Fela
Setshego sa gago, selelo sa gago
Tidimalo ya gago
Tsotlhe di gakatsa lerato lame
Ke simologa mo go wena
O tshimologo ya me, bofelelo ja me
Pinagare ya botshelo ja me, kgotlhang, kagiso tsa me
Wena fela o itse botennye jwa maikutlo ame
Chorus
Ha nne ke ka fofela legodimong, ne ke tla go rwala magetleng ame
o tlisa mo botshelong jame botlhoko, boitumelo
Ke wena fela o ntlhaloganyang
Gobane lerato la gago le mphetotse mogopolo
Fa o ka nkopa lefatshe lotlhe, nka go fa lone
Mo matlhong a gago, ke itse go itshetlela
Matsogong a gago, moyeng wa gago, go pabalesego
Ke wena fela o tlhaloganyang botennye jwa maikutlo ame
Chorus X2
Ha o ka nkopa lefatshe lotlhe, nka go fa lone. Wena fela
шпaHckи
solo tu
Bишe пpeBoдa зa "solo tu"
Tswana
Jaci Velasquez: Top 3
See also
шпaHckи: Popular Artists|Popular Songs
Tswana: Popular Artists|Popular Songs
шпaHckи → Tswana: CBи пpeBoди
KoMeHTapи


text:
Mothusa tona wa lephata la botsogo, Rre Gaotlhaetse Mathabaphiri o ba lebogile jalo jaaka banni ba ne ba tshologile ka dipalo tse di kwa godimo go tla go tsaya karolo le go itlhatlhobela malwetsi a a farologanyeng.
Tiro eo e ne e rulagantswe ke ba mokgatlho wa Rotary Club ya Gaborone ga mmogo le ba lephata la botsogo.
Rre Matlhabaphiri a re go a itumedisa go bona morafe o tsibogela ditiro tsa go nna jalo ka go supa fa ba eme puso nokeng mo go lwantsheng makoa.
A re malwetsi a tshwana le sukiri le madi a matona a golela pele mme go a nametsa go bona morafe, makgotlana a a ikemetseng ka esi jaaka ba Rotary Club ba bona go tshwanela go thusa puso ka go ntsha madi le didirisiwa go katolosa itlhatlhobo le go ruta setshaba ka go thibela malwetsi ao.
O rotloediste morafe ka kakaretso go ikilela mo go tsotlhe tse di ka bayang matshelo a bone mo diphatseng tsa go ka tsenwa ke malwetsi, a tlatsa ka gore go bolelwa fa go na le makoa a le mantsi a a ka tsalwang le bolwetsi jwa sukuri le madi a matona jaaka go tlhoka pono le matshwenyego a diphilo.
Rre Matlhabaphiri a re lefatshe ka bophara, bolwetsi jwa sukuri bo tsaya madi a selekanyo sa boraro mo lekgolong sa madi a a abetsweng ditlamelo tsa botsogo.
A re go tlhotlhomisitswe gore bolwetsi jwa sukuri le jwa madi a matona bo ka thibelwa fela fa batho ba tlhokomela ka fa ba jang ka teng.
A re mo malobeng Batswana ba ne ba inaakanya le ditiro tse di thusang go sidila mebele jaaka go lema go sila le tse dingwe mme a rotloetsa morafe go nna ba itshidila ka dinako tsotlhe.
Mothusa tona o ne gape a leboga makgotlana otlhe a a ikemetseng a a tsereng karolo mo letsatsing leo, bogolo jang Mokgatlho wa Rotary ka jaana ba ne ba abela ba-na-le-bogole dikolotsana le gone go rotloetsa itlhatlhobo ya sukuri le madi a matona.
O boletse fa mokgatlho oo o tswa kgakala o na le seabe se segolo mo ditirong tsa lefatshe, a re ba ne ba thusa go shafatsa kokelo ya Deborah kwa Mochudi le sekole sa bananyana sa Kamogelo kwa Mogoditsahne.
A re ditiro di dintse tse di dirilweng ke mokgatlho oo mme a ba rotloetsa go tswelela ka tiro e ntle eo.
Moemela Kgosi ya Goodhope, Kgosi Moses Leshomo o ne a leboga ba mokgatlho oo a re ba ntse ba ba utlwalela ka ditiro tse dintle lefatshe ka bophara, mme gompieno ba bone go tshwanela go atolosetsa dithuso kwa motseng wa bone.
A re ba mokgatlho oo ba lemoga tota fa botsogo jo bo itekanetseng bo tlhokega mo matshelong a Batswana, mme a ba kgothatsa go tswelela ka mowa o montle oo. BOPA


text:
TORA YA TEBELO—MAKASINE O O ITHUTIWANG March 2016
Makasine ono o na le ditlhogo tsa thuto tsa May 2 go fitlha ka May 29, 2016.
A o Ka Thusa mo Phuthegong ya Lona?
A o ka nna morongwa mo phuthegong ya lona?
Basha—A lo Siametse go Kolobediwa?
Dipotso tse tharo tse di tla go thusang go dira tshwetso.
Basha—Lo ka Ipaakanyetsa Jang go Kolobediwa?
O ka dira eng fa o sa tlhomamisega gore o ipaakantse? O ka dira eng fa o batla go kolobediwa mme batsadi ba gago bone ba akanya gore o tshwanetse go leta?
Kafa o ka Thusang ka Gone Gore go Nne le Kutlwano mo Phuthegong
Ponatshegelo e e mo go Tshenolo kgaolo 9 e bontsha botlhokwa jwa go dirisana mmogo ka kutlwano.
Jehofa o Kaela Batho ba Gagwe mo Tseleng ya Botshelo
Re ka bontsha jang gore re batla go kaelwa ke Jehofa?
Dipotso Tse di Tswang Kwa Babading
Batho ba Modimo ba nnile leng magolegwa a Babelona o Mogolo? A Satane o ne a isa Jesu kwa tempeleng ya mmatota fa a ne a mo raela?


text:
Bogosi Jwa Modimo ke Eng?
Karabo ya Baebele
Bogosi jwa Modimo ke puso ya mmatota e e tlhomilweng ke Jehofa Modimo. Gape “
bogosi jwa Modimo” bo bidiwa “
bogosi jwa legodimo” mo Baebeleng ka gonne bo busa bo le kwa legodimong. (Mareko 1:14, 15; Mathaio 4:17, King James Version) Bo tshwana ka dilo tse dintsi le dipuso tsa batho, mme ke jwa maemo a a kwa godimo go di feta ka sengwe le sengwe.
Babusi. Modimo o tlhomile Jesu Keresete go nna Kgosi ya Bogosi mme o mo neile taolo e e fetang e mmusi ope a ka nnang le yone. (Mathaio 28:18) Jesu o dirisa maatla a gagwe go dira se se molemo fela ka gonne o setse a itshupile e le Moeteledipele yo o ikanyegang le yo o pelotlhomogi. (Mathaio 4:23; Mareko 1:40, 41; 6:31-34; Luke 7:11-17) A kaelwa ke Modimo, Jesu o tlhophile batho mo ditšhabeng tsotlhe gore ba ‘
buse lefatshe e le dikgosi’ ba na le ene kwa legodimong.—Tshenolo 5:9, 10.
Lobaka. Bogosi jwa Modimo bo ka se tshwane le dipuso tsa batho tse di sa nneleng ruri ka gonne ‘
ga bo kitla bo senngwa le ka motlha.’—Daniele 2:44.
Babusiwa. Mongwe le mongwe yo o dirang se Modimo a batlang re se dira a ka nna mmusiwa wa Bogosi jwa Modimo, go sa kgathalesege gore ke wa losika lofe kgotsa gore o tsholetswe kae.—Ditiro 10:34, 35.
Melao. Melao ya Bogosi jwa Modimo ga e thibele fela boitshwaro jo bo phoso. Gape e dira gore babusiwa ba jone ba nne le maitsholo a a botoka. Ka sekai, Baebele ya re: “
‘O rate Jehofa Modimo wa gago ka pelo yotlhe ya gago le ka moya otlhe wa gago le ka mogopolo otlhe wa gago.’ Eno ke taelo e kgolo thata e bile e le ya ntlha. Ya bobedi, e e tshwanang le yone, ke eno, ‘O rate moagelani wa gago jaaka o ithata.’” (Mathaio 22:37-39) Go rata Modimo le baagelani go tlhotlheletsa babusiwa ba Bogosi go dira dilo tse di solegelang ba bangwe molemo.
Thuto. Bogosi jwa Modimo bo beela babusiwa ba jone ditekanyetso tsa maemo a a kwa godimo mme gape di ruta batho gore ba ka di fitlhelela jang.—Isaia 48:17, 18.
Boikaelelo. Bogosi jwa Modimo ga bo humise babusiwa ba jone ka go tshedisa babusiwa ba jone botlhoko. Go na le moo, bo tla diragatsa thato ya Modimo, go akaretsa tsholofetso ya gore ba ba mo ratang ba tla tshelela ruri mo lefatsheng la paradaise.—Isaia 35:1, 5, 6; Mathaio 6:10; Tshenolo 21:1-4.
Ithute mo go Oketsegileng
Totatota Baebele e Ruta Eng?
Bogosi Jwa Modimo ke Eng?
Batho ba le bantsi ba itse thapelo ya Morena. Polelwana e e reng: “A bogosi jwa gago bo tle” e kaya eng?


text:
SIERRA LEONE LE GUINEA
Ke Ititeile Sehuba go Direla Jehofa
Philip Tengbeh
O TSHOTSWE KA 1966
O KOLOBEDITSWE KA 1997
DINTLHA KA GA GAGWE Motshabi yo o neng a thusa go aga Diholo Tsa Bogosi di le tlhano.
KA 1991, nna le mosadi wa me e bong Satta, re ne ra tshaba gore re se ka ra bolawa fa masole a batsuolodi a ne a tlhasela le go gapa motse wa ga rona wa Koindu, Sierra Leone. Mo dingwageng tse robedi tse di neng tsa latela, re ne ra nna mo dikampeng tse dintsi tse di farologaneng tsa batshabi. Mo go tsone, re ile ra lebana le go tlhaela ga dijo le malwetse mme re ne re dikologilwe ke batho ba ba dirang boitsholo jo bo sa siamang ba re neng re nna le bone mo dikampeng.
Mo kampeng nngwe le nngwe, re ne re kopa setsha sa go aga Holo ya Bogosi mo balaoding. Ka dinako tse dingwe re ne re se fiwa, mme ka dinako tse dingwe re ne re sa se fiwe. Le fa go ntse jalo, ka metlha re ne re rulaganya gore re nne le lefelo le re ka kopanang mo go lone go obamela. Re ne re ititeile sehuba go direla Jehofa. Kgabagare re ne ra aga Diholo Tsa Bogosi di le nnè mo dikampeng.
Fa ntwa e sena go fela, ga re a ka ra kgona go boela gae. Koindu e ne e fetogile matlotla ka ntlha ya ntwa e e tsereng dingwagangwaga. Ka jalo, re ne ra romelwa kwa kampeng e nngwe gape ya batshabi gaufi le Bo. Mme koo re ne ra aga Holo ya Bogosi ya botlhano ka madi a a neng a tswa kwa ofising ya lekala.


text:
Modimo o ba Tshwara Basadi ka Tlotlo le ka Seriti
FA Jesu a ne a le mo lefatsheng, o ne a bontsha sentle gore Rraagwe yo o kwa legodimong o na le botho jo bo ntseng jang le gore o dira dilo jang. O ne a re: “Ga ke dire sepe ka bogame; mme ke bua dilo tseno fela jaaka Rara a nthutile . . . ka metlha ke dira dilo tse di mo itumedisang.” (Johane 8:28, 29; Bakolosa 1:15) Ka jalo, fa re ela tlhoko tsela e Jesu a neng a dirisana le basadi ka yone le tsela e a neng a ikutlwa ka yone ka bone, re kgona go tlhaloganya gore Modimo o leba basadi jang le gore o lebeletse gore ba tshwarwe jang.
Ba ikaegile ka se se kwadilweng mo Diefangeleng, bakanoki ba le bantsi ba lemogile gore tsela e Jesu a neng a leba basadi ka yone e ne e farologane thata le e ba neng ba lebiwa ka yone fa go ne go kwalwa Diefangele. E ne e farologane jang? Mme sa botlhokwa le go feta, a le gompieno dithuto tsa gagwe di sa ntse di ka naya basadi kgololesego e kgolwane?
Kafa Jesu a Neng a Tshwara Basadi ka Teng
Jesu ga a ka a ba tsaya e le batho fela ba ba tshwanelwang ke go dirisediwa tlhakanelodikobo. Go ya ka baeteledipele bangwe ba Bajuda, go kopana le batho ba bong bo sele go ne go ka dira gore motho a nne le keletso e e sa siamang. E re ka banna ba ne ba tshaba gore basadi ba tla ba gogela mo thaelong, basadi ba ne ba sa letlelelwe go bua le banna mo gare ga batho kgotsa go tsamaya ba sa ipipa ka sesiro mo sefatlhegong. Mme Jesu ene o ne a gakolola banna gore ba laole dikeletso tsa bone tsa nama mme ba tshware basadi ka seriti go na le go ba tlhaola.—Mathaio 5:28.
Gape Jesu o ne a re: “Le fa e le mang yo o tlhalang mosadi wa gagwe mme a nyala yo mongwe o mo direla boaka.” (Mareko 10:11, 12) Ka jalo o ne a kgala thuto e e neng e aname ya borabi e e neng e letla banna go tlhala basadi ba bone “ka lebaka le fa e ka nna la mofuta ofe.” (Mathaio 19:3, 9) Kgang ya gore monna o direla mosadi wa gagwe boaka e ne e le selo se sesha mo Bajudeng ba le bantsi. Borabi ba bone ba ne ba ruta gore monna ga a ka ke a direla mosadi wa gagwe boaka—mosadi ke ene fela a ka se ikanyegeng! Fela jaaka buka nngwe e e tlhalosang Baebele e bua, “fa Jesu a ne a bontsha gore monna le ene o na le boikarabelo jwa go itshwara sentle jaaka mosadi, o ne a tsholetsa boemo jwa basadi le go ba naya seriti.”
Tlhotlheletso e thuto ya gagwe e nang le yone gompieno: Mo phuthegong ya Bokeresete ya Basupi ba ga Jehofa, basadi ba bua le banna ka kgololesego kwa dipokanong. Le fa go ntse jalo, ga ba tlhoke go boifa gore banna ba tla ba leba ka tsela e e sa siamang kgotsa ba tla nna botsalano ka tsela e e feteletseng ka gonne banna ba Bakeresete ba tshwara ‘makgarebana jaaka bokgaitsadiabone ka boitsheko jotlhe.’—1 Timotheo 5:2.
Jesu o ne a tsaya matsapa a go ruta basadi. Go farologana le batho ba ba neng ba tlhokomologa basadi jaaka borabi, Jesu ene o ne a ba ruta e bile a ba kgothaletsa go ntsha maikutlo a bone. Fa Jesu a ne a naya Marea tshiamelo ya go ipelela go rutwa, o ne a bontsha gore tiro ya mosadi ga e akaretse fela go tshwarega ka go tlhokomela dilo tsa lelapa. (Luke 10:38-42) Dikarabo tse di molemo tse mogoloe Marea e bong Maratha a neng a di naya Jesu morago ga loso lwa ga Lasaro, di bontsha gore le ene o ne a solegelwa molemo ke dithuto tsa gagwe.—Johane 11:21-27.
Jesu o ne a kgatlhegela se basadi ba se akanyang. Ka nako ya fa Jesu a ne a le mo lefatsheng, basadi ba bantsi ba Bajuda ba ne ba dumela gore se se dirang gore motho a itumele ke fa a na le morwa yo o tlotlegang, gongwe e le moporofeti. Fa mongwe wa basadi a ne a tlhaeletsa a re: “Go itumela sebopelo se se neng sa go tshola!” Jesu o ne a dirisa tshono eo go mmolelela sengwe sa botlhokwa. (Luke 11:27, 28) Fa Jesu a ne a bua ka botlhokwa jwa go ikobela Modimo, o ne a mmontsha gore go na le sengwe se se botlhokwa go feta se ka tlwaelo go neng go lebeletswe gore basadi ba se dire.—Johane 8:32.
Tlhotlheletso e thuto ya gagwe e nang le yone gompieno: Barutisi mo phuthegong ya Bokeresete ba itumelela dikakgelo tsa basadi kwa dipokanong tsa phuthego. Ba tlotla basadi ba ba godileng semoyeng ka go bo ‘ba ruta se se molemo’ ka boitsholo jwa bone jo bo molemo fa ba na le batho ba bangwe kgotsa ba le bosi. (Tito 2:3) Gape ba ikaegile thata ka basadi gore ba bolele dikgang tse di molemo tsa Bogosi jwa Modimo phatlalatsa.—Pesalema 68:11; bona lebokose le le reng “A Moaposetoloi Paulo O ne A Iletsa Basadi go Bua?” mo go tsebe 9.
Jesu o ne a amega ka basadi. Mo metlheng ya ditiragalo tsa Baebele, basetsana ba ne ba sa tseelwe kwa godimo jaaka basimane. Boikutlo joo bo ne bo bonala mo go Talmud, fa e re: “Go ipela yo bana ba gagwe e leng basimane mme go hutsegile yo bana ba gagwe e leng basetsana.” Batsadi bangwe ba ne ba leba ngwana wa mosetsana e le morwalo—ba ne ba tla tshwanelwa ke go mmatlela molekane le go mo ntshetsa bogadi e bile ba ne ba ka se ikaege ka ene gore a ba tlhokomele fa ba tsofala.
Jesu o ne a bontsha gore botshelo jwa ngwana yo mmotlana wa mosetsana bo ne bo le botlhokwa fela jaaka jwa wa mosimane—o ne a tsosa morwadia Jairo mme gape a tsosa morwa motlholagadi wa kwa Naine. (Mareko 5:35, 41, 42; Luke 7:11-15) Fa Jesu a sena go fodisa mosadi yo o neng a na le “moya wa bokoa ka dingwaga di le lesome le borobedi,” o ne a mmitsa “morwadia Aborahame” e leng mafoko a a neng a sa tlwaelega mo mekwalong ya Bajuda. (Luke 13:10-16) Fa a ne a dirisa mafoko ano a a bontshang tlotlo le bopelonomi, o ne a bontsha gore o tsaya mosadi yono a le botlhokwa jaaka batho ba bangwe le gore o bona tumelo ya gagwe e e nonofileng.—Luke 19:9; Bagalatia 3:7.
Tlhotlheletso e thuto ya gagwe e nang le yone gompieno: Seane sengwe sa Se-Asia sa re: “Go godisa ngwana wa mosetsana go tshwana le go nosetsa tshingwana ya moagelani.” Borre ba ba lorato ba Bakeresete ga ba a tshwanela go tlhotlhelediwa ke kgopolo eo, go na le moo ba tshwanetse go tlhokomela bana ba bone botlhe sentle, ba basimane le ba basetsana. Batsadi ba Bakeresete ba tlhomamisa gore bana ba bone botlhe ba bona thuto le kalafi e e siameng.
Jesu o ne a tshepa basadi. Mo dikgotlatshekelong tsa Bajuda, bosupi jwa mosadi bo ne bo tsewa bo tshwana le jwa lekgoba. Rahisitori mongwe wa lekgolo la ntlha la dingwaga e bong Josephus o ne a gakolola jaana: “A go se nne le bosupi bope jwa basadi jo bo amogelwang ka gonne ka tlholego basadi ga ba tseye dilo masisi e bile ba phadimoga fela.”
Go farologana le seo, Jesu o ne a tlhopha basadi gore ba neele bosupi jwa gore o ne a tsosiwa mo baswing. (Mathaio 28:1, 8-10) Le fa basadi bano ba ba ikanyegang e ne e le basupi ba ba boneng ka matlho fa Morena wa bone a bolawa le fa a ne a fitlhwa, baaposetoloi ba ne ba sa dumele se basadi bao ba neng ba se bua. (Mathaio 27:55, 56, 61; Luke 24:10, 11) Le fa go ntse jalo, fa Keresete yo o tsositsweng a ne a dira gore a bonwe pele ke basadi, o ne a bontsha gore o ba tsaya ba tshwanelwa ke go neela bosupi fela jaaka barutwa ba bangwe ba gagwe.—Ditiro 1:8, 14.
Tlhotlheletso e thuto ya gagwe e nang le yone gompieno: Mo diphuthegong tsa Basupi ba ga Jehofa, banna ba na le maikarabelo a go bontsha gore ba amega ka basadi ka go reetsa fa basadi ba tlhalosa kafa ba lebang dilo ka gone. Banna ba ba nyetseng ba Bakeresete bone ba ‘naya basadi ba bone tlotlo’ ka go ba reetsa ka tlhoafalo.—1 Petere 3:7; Genesise 21:12.
Melaometheo ya Baebele e Dira Gore Basadi ba Itumele
Fa banna ba etsa Keresete, basadi ba newa tlotlo le kgololesego e Modimo a neng a batla gore ba nne le yone kwa tshimologong. (Genesise 1:27, 28) Go na le gore banna ba ba nyetseng ba Bakeresete ba eme nokeng kgopolo ya gore banna ba botoka go na le basadi, ba itetla go laolwa ke melaometheo ya Baebele e e dirang gore balekane ba bone ba itumele.—Baefeso 5:28, 29.
Fa Yelena a ne a simolola go ithuta Baebele, o ne a itshokela go bogisiwa ke monna wa gagwe a sa bue sepe ka gone. Monna wa gagwe o ne a goletse mo lefelong le go neng go dirisiwa dikgoka mo go lone, basadi ba ne ba tsewa ka dikgoka ke batho ba ba neng ba batla go ba nyala e bile go sotla basadi go ne go tlwaelegile. Yelena a re: “Se ke neng ka se ithuta mo Baebeleng se ne sa nnonotsha. Ke ne ke itse gore go na le motho yo o nthatang fela thata, yo o ntsayang ke le botlhokwa e bile a amega ka nna. Gape ke ne ke itse gore fa monna wa me a ne a ka ithuta Baebele, o ne a ka fetola tsela e a neng a ntshwara ka yone.” Kgabagare seo se ne sa direga fa monna wa gagwe a dumela go ithuta Baebele a bo a kolobediwa go nna Mosupi wa ga Jehofa. Yelena a re: “O ne a simolola go nna le boikgapo. Re ne ra ithuta go itshwarelana re gololesegile.” O konela ka goreng? “Ruri melaometheo ya Baebele e nthusitse gore ke ikutlwe ke le botlhokwa e bile ke sireletsegile mo lenyalong la me.”—Bakolosa 3:13, 18, 19.
Ga se Yelena fela yo o nnileng le maitemogelo a a ntseng jalo. Basadi ba le dimilione ba Bakeresete ba itumetse ka gonne bone le banna ba bone ba iketleeleditse go dirisa melaometheo ya Baebele mo manyalong a bone. Fa ba kopane le Bakeresete ka bone ba a tlotliwa, ba a gomodiwa e bile ba ikutlwa ba gololesegile.—Johane 13:34, 35.
Banna le basadi ba Bakeresete ba a lemoga gore e re ka e le baleofi e bile ba sa itekanela, ke karolo ya popo ya Modimo e e neng ya “bewa mo taolong e e se nang mosola.” Le fa go ntse jalo, fa ba nna le kamano e e molemo le Modimo wa bone yo o lorato le Rraabone e bong Jehofa, ba nna le tsholofelo ya go ‘gololwa mo go nneng batlhanka ba go bola’ mme ba itumelela “kgololesego e e galalelang ya bana ba Modimo.” A bo eo e le tsholofelo e e itumedisang jang ne e banna le basadi ba tla e itumelelang ba le kafa tlase ga tlhokomelo ya Modimo!—Baroma 8:20, 21.


text:
Aforika Borwa
Aforika Borwa, kgotsa Rephabuliki ya Aforika Borwa ka semmuso, ke naga e e kwa borweng ba Afroika. Lebopo la naga e le dikilomitara di ka nna 2,798, go tloga borwa ba lewatle la Atlantic le la India. Mme bokoneng gona naga e e bapile le naga ya Botswana, Namibia, le Zimbabwe. Go leba botlhaba gona, e bapile le naga ya Mozambique le Swaziland. Lesotho lona le akareditswe ke Aforika borwa matlhakoreng otlhe. Aforika Borwa ke naga ya bo 25 mo lefatsheng go ya ka bogolo ba lefatshe, mme ke naga ya bo 24 go ya ka palo ya batho. Aforika Borwa e na le batho ba ba ka nnang 54 million (2015).
Aforika Borwa ke naga e e nang le merafe e mentsi ya batho, ditso tse di farologaneng, maleme le bodumedi bo bo farologaneng. Se ke sona se dirang gore Aforika Borwa e bitswe Naga ya Molala Tladi (Rainbow Nation). Go na le maleme a le somenngwe a semmuso mo nageng e.
Naga e ke nngwe ya dinaga tse malwa tsa Aforika e e seng e bone go tsaya puso ka kgapeletso ya masole (coup d'etat) go se mo molaong. Go tloga kgale le kgale ntse go na le ditlhopho mo nageng e. Mme ka mabaka a tlhophollo ya batho ba bantsho, ditlhopho tsa ntlha tse batho botlhe ba naga ba ne ba tsaya karolo ke ditlhopho tsa ngwaga wa 1994, e ne e le ditlhopho tsa ntlha morago ga Apartheid. Nationla Party e ne ya simolola apartheid ka ngwaga wa 1948. Mme morago ga dingwaga di le dintsi tsa ntwa le dikgotlhang, African National Congress (ANC) le batho ba bangwe ba ne ba lwantsha apartheid, ba ne ba fenya, mme apartheid ya tloswa mo nageng, ga tsentshwa tshokologo.
Diperesente di ka nnang masome a robedi (80) tsa maAforika Borwa ke ba letso la Sub-Sahara. Bona ba arogantswe ka ditlhopha tsa merafe, jaaka Batswana, Bapedi, Batebele, ba buang maleme a a ne a bitswa Bantu Language. 20 % ya maAforika a setseng e dirwa ke Basweu, baIndia, le maColoured. Go tloga ka 1994, ditlhopha tsotlhe tsa batho ba Aforika Borwa di na le boemedi mo palamenteng le mo dipolotiking ka bophara.
Leina[baakanya | edit source]
Naga e e bitswa "Aforika Borwa" ka gonne ke yone naga e le leng kwa tlase tlase borweng ba kontinente ya Aforika. Fa e ne e tlhamiwa, naga e ne e bitswa "Union of South Africa" ka sekgoga. Go tloga ka 1961, leina la naga la sekgoga ke "Repulic of South Africa". Ka seDutch, naga e ne e bitswa "Zuid-Afrika", mme ka 1983 leina lego le ne la tlosa mme gwa dirisa la Afrikaans la "Suid-Afrika". Go tloga ka 1994, Aforika Borwa e na le maina a le 11 a semmuso, lengwe le lengwe ka ngwe ya dipuo di le 11 tsa semmuso tsa Aforika Borwa.
"Mzansi", go tsa lelemeng la seXhosa, ke leina le le tlwaelegileng la Aforika Borwa.
Diporofinsi tsa Aferika Borwa[baakanya | edit source]
Ko bokhutlong jwa aparateiti ka ngwaga wa 1994, fa ba "tsere puso" le ha ba le "gaufi le go tsaya puso" batho ba letso la Bantu ba ne tisiwa ko bokhutlong ha go ne go na le diporofinsi tse nne e bong (Cape, Natal, Orange Free State le Transvaal), le diporofinsi tse dingwe tse dintsha. Porovinsi ngwe le ngwe e buswa ke molamente yo o tlhojwang ngwaga tse botlhano dingwe le dingwe tse di tlang, a thlojwa ke bathophi ba party le maloko a party. Moeteledi pele wa party kana tautona o tlhopha mopalamente wa pelo ya gagwe e le moeteledi pele wa goromente, moteledipele o tla bo a apela matona a puso di porofinsi go ya ka di porofinsi le kitso ya bone. Dithata tsa ba okametseng di porofinsi ke laolwa ke mekolo wa molao; engwe ya dikgang tse di akaretsa botsogo, thuto, mantlo a sechaba le dipalamo tsa sechaba.
Dipadi tse dingwe[baakanya | edit source]
- ↑ Stats in Brief, 2010. Pretoria: Statistics South Africa. 2010. p. 3. ISBN 978-0-621-39563-1. http://www.statssa.gov.za/publications/StatsInBrief/StatsInBrief2010.pdf.
- ↑ "Mid-year population estimates, 2011". Statistics South Africa. 2011. http://www.statssa.gov.za/publications/P0302/P03022011.pdf.


text:
Baebele ya Reng ka go Nyalana ga Batho ba Ditso Tse di Farologaneng?
Karabo ya Baebele
Modimo o amogela lenyalo la monna le mosadi ba ba tswang mo ditsong tse di farologaneng ka gonne mo go ene ditso tsotlhe di a lekana. Baebele ya re: “Modimo o tshwara batho botlhe ka go lekana . . . , go sa kgathalesege gore ke ba lotso lofe.”—Ditiro 10:34, 35, Good News Translation.
Ela tlhoko mengwe ya melaometheo ya Baebele e e amanang le lenyalo le gore ditso di a lekana.
Ditso tsotlhe di tswa mo motsweding o le mongwe
Batho botlhe ba tswa mo mothong wa ntlha e bong Adame le mosadi wa gagwe, Efa, yo Baebele e mmitsang “mmabatshedi botlhe.” (Genesise 3:20) Ka ntlha ya seno Baebele ya re ka Modimo: “O dirile setšhaba sengwe le sengwe sa batho go tswa mo mothong a le mongwe.” (Ditiro 17:26) Go sa kgathalesege gore ke ba lotso lofe, batho botlhe ke karolo ya lelapa le le lengwe fela. Mme go tweng fa e le gore go tlhaolwa ka ditso kgotsa ka maemo go tlwaelegile thata kwa o nnang gone?
Batho ba ba botlhale ba a ‘gakololana’
Le fa Modimo a amogela lenyalo la batho ba ditso tse di farologaneng, ga se batho botlhe ba ba dumalanang le seno. (Isaia 55:8, 9) Fa o akanyetsa go nyalana le motho wa lotso lo sele, wena le motho yo e tla nnang molekane wa gago lo tshwanetse go tlotla ka dintlha tse di latelang:
Lo tla lebana jang le dikgatelelo tse di ka bakiwang ke batho ba lefelo la lona kgotsa ba lelapa?
Lo tla thusa bana ba lona jang gore ba fenye tlhaolele?
Go ‘gakololana’ ka tsela eno go tla lo thusa gore lenyalo la lona le atlege.—Diane 13:10; 21:5.


text:
APRIL 19, 2017
RUSSIA
Letsatsi la Botlhano la Tsheko: Kgotlatshekelo e Sekaseka Dikgetsi Tsa Dingwaga di le Lesome Tse di Fetileng
NEW YORK—Ka Laboraro, April 19, 2017, batho ba ka nna 300 (ba bangwe ba bone ba tlileng ka ura ya bobedi ka matsha) ba ne ba kgobokane kwa Kgotlatshekelong ya Makgaolakgang go tla go utlwa kgetsi e mo go yone Lefapha la Tshiamiso le kopang gore Ofisi ya Lekala la Basupi ba ga Jehofa e tswalwe. Kgotlatshekelo e ne ya sekaseka dibolumo di le 43 tse di bontshang bosupi jwa tsela e puso ya Russia e ntseng e dirisana ka yone le Basupi ba ga Jehofa mo dingwageng tse di lesome tse di fetileng.
Babueledi ba Lefapha la Tshiamiso ba ile ba palelwa ke go bontsha moatlhodi gore ke molao ofe o ba o latelang go batla go tswala Ofisi ya Lekala la Basupi ba ga Jehofa kgotsa o o ba bontshang gore Ofisi le Mekgatlho e Basupi ba e dirisang e kotsi mo setšhabeng. Mongwe wa babueledi ba Ofisi ya Lekala e bong Yury Toporov o ne a tlhalosa gore dingwe tsa dibolumo tseo di tla bontsha makwalo le dikgele tse puso e ileng ya di naya Ofisi ya lekala go ba lebogela tiro ya bone ya go thusa setšhaba. Gape kgotlatshekelo e ile ya bolelelwa kafa mekgatlho e Basupi ba e dirisang e thusitseng setšhaba ka gone. Mo godimo ga moo, dibolumo tseo di ne di bontsha bosupi jwa gore Lefapha la Tshiamiso le ile la batlisisa mekgatlho eo fa e sa le ka 2008 mme ga di a fitlhela bosupi bope jo bo tshegetsang ditatofatso tsa gore mekgatlho eo e kotsi mo setšhabeng. Babueledi ba Lefapha la Tshiamiso ba ile ba dumalana le ntlha eo.
Kgetsi eno e tla tswelela gape ka April 20, 2017, ka ura ya bobedi thapama.
Babegadikgang ba ka Ikgolaganya le:
Kwa ntlokgolong: David A. Semonian, wa Ofisi ya Tshedimosetso mo nomorong ya +1-845-524-3000
Kwa Russia: Yaroslav Sivulskiy mo nomorong ya +7-911-087-8009


text:
POTSO 5
Nka Dira Eng fa ke Kgerisiwa Kwa Sekolong?
WENA O NE O TLA DIRA ENG?
Akanya ka boemo jono: Thomas ga a batle go ya sekolong gompieno. Ga a batle go ya sekolong ka moso, tota e bile ga a tlhole a batla go ya sekolong gotlhelele. Bothata bo simologile dikgwedi tse tharo tse di fetileng fa baithutimmogo le ene ba ne ba anamisa maaka a a mo senyang leina. Morago ga moo, ba ne ba mmitsa ka maina a tshotlo. Ka dinako tse dingwe mongwe o phaila dibuka tsa ga Thomas a bo a dira e kete e ne e le phoso, kgotsa mongwe mo setlhopheng se se mo morago ga gagwe o a mo kgorometsa mme fa a retologa, ga a lemoge gore o kgoromeditswe ke mang. Maabane dilo di ne tsa nna maswe le go feta fa a ne a amogela molaetsa wa Internet o o mo tshosetsang . . .
Wena o ne o tla dira eng fa o ne o le Thomas?
EMA MME O AKANYE!
Ga se gore ga o na maatla gotlhelele! Tota e bile, o ka kgona go fenya mokgerisi kwantle ga go lwa le ene. O ka dira seno jang?
O SE KA WA TSEEGA MAIKUTLO. Baebele ya re: “Seeleele se tle se bolele botlhale jotlhe jwa sone, mme motho yo o botlhale o a bo kganela a bo didimatse.” (Diane 29:11, Baebele e e Boitshepo) Fa o nna o ritibetse—o dira e kete ga o a tshoga—ba ba go kgerisang ba ka nna ba itlhoboga.
O SE KA WA IPUSOLOSETSA. Baebele ya re: “Lo se ka lwa busetsa ope bosula ka bosula.” (Baroma 12:17) Go batla go ipusolosetsa go ka gakatsa dilo.
O SE KA WA ITSENYA MO MATHATENG. Baebele ya re: “Yo o botlhale ke yo o boneng masetlapelo a bo a iphitlha.” (Diane 22:3) Go ya bokgakaleng jo bo rileng, tila batho ba ba ratang go rumolana o bo o tile maemo a mo go one o ka nnang wa kgerisiwa.
LEKA GO ARABA KA TSELA E BA NENG BA SA E SOLOFELA. Baebele ya re: “Karabo fa e le bonolo e faposa bogale.” (Diane 15:1) O ka nna wa leka go dira motlae. Ka sekai, fa mokgerisi a go raya a re o mokima, o ka nna wa tshikinya magetla o bo o mo raya o re, “o bua nnete, ke mokima tota!”
ITSAMAELE. Nora wa dingwaga di le 19 a re: “Go didimala go bontsha gore o godile mo tlhaloganyong le gore o nonofile go feta motho yo o go kgerisang. Go bontsha gore o na le boikgapo—sengwe se mokgerisi a se nang sone.”—2 Timotheo 2:24.
LWELA GO ITSHEPA. Gantsi bakgerisi ba kgona go lemoga batho ba ba inyatsang, ba go ka diregang gore ba se ka ba kgona go itwela. Mme gone, bakgerisi ba le bantsi ba tla tlogela go go tshwenya fa ba lemoga gore ga o ba letle gore ba go gatelele.
BOLELELA MONGWE. Motho mongwe yo e kileng ya bo e le morutabana a re: “Ke kgothaletsa mongwe le mongwe yo o kgerisiwang gore a bolelele mongwe. Ke selo se se siameng e bile se ka dira gore batho ba bangwe ba se ka ba kgerisiwa.”